text:
Fedde Ngenndiije Dentuɗe hollitii wonde ile baɗɗe to Pakistaan ɗe ɓuri heewde bonannde e tsunami baɗnooɗo Geec Inndo (2004) e yerɓo leydi to Pakistaan (2005) e to Hayiti (2010) fof so ndenndinaama. Kono, hannde caɗeele ina ngondaa ngam faabaade Pakistaannaaɓe jaayaaɓe e ɗee ile.
Fedde Ngenndiije Dentuɗe hollitii wonde ile baɗɗe to Pakistaan ɗe ɓuri heewde bonannde e tsunami baɗnooɗo Geec Inndo (2004) e yerɓo leydi to Pakistaan (2005) e to Hayiti (2010) fof so ndenndinaama. Kono, hannde caɗeele ina ngondaa ngam faabaade Pakistaannaaɓe jaayaaɓe e ɗee ile.
Nde leydi yerɓi to Hayiti nde, huunde e Ameriknaaɓe ndenndinii, e darnde, fotde 31 miliyoŋ dolaar, kono ko ɗee ile kewi to Pakistaan ko, alaa ko ɓe ndenndini so wonaa 10 000 dolaar. E hitaande 2004, nde tsunaami wutti nde, pelle faabu aadee ndenndinaniino jaayaaɗo kala fotde 1 249,80 dolaar, ɓe ndenndini kadi 1 087,33 dolaar wonande kala jaayaaɗo e yerɓo leydi Hayiti, wonande yerɓo leydi Pakistaan e hitaande 2005, ɗe ndenndinaniino kala jaayaaɗo fotde 388,33 dolaar. Hannde, caggal ooɗoo musiiba, alaa ko ɓe keɓi so wonaa 16,36 dolaar wonande kala jaayaaɗo.
Hol ko saabii winndere nde dillanaani ɓesngu Pakistaan caggal nde ooɗoo musiiba, ɓurɗo ɗiya musibbaaji kala so ndenndinaama bonde ? Gooto kala ina joganii ɗum faamamuya mum : yimɓe tampii wallude ɓe. Sabu laamu Pakistaan ko njeenaangu, ngu hoolnaaki tottude balle. Sabu jaayaaɓe ɓe ko juulɓe. Sabu miijaade wonde aɓe mbaawani koye maɓɓe, sibu aɓe njogii bommbo atomik… Ina gasa tawa won ko woni goonga e ɗii jaabawuuli kala. Kono ɗi njonaani. Sibu, so tawiino musiiba potɗo nii yannoo ko e leydi ngoɗndi, aduna oo maa jogotono e mum njurum. Nde Hayitinaaɓe e Srilankanaaɓe njaayaa nde, Ameriknaaɓe e Oropnaaɓe njawii e maɓɓe law, uditani ɓe ɓerɗe e booñuuji… Kono so tawii ko Pakistaan, ɓerɗe maɓɓe njoorii, sabu won yitere hirnaange ƴeewrata ɓe.
Hannde, Aduna fof ina ndaara ɓesngu Pakistaan ina halkoo. 1 700 maayɗo, teemedde limtilimtinɗe majjuɓe, ɓe waraango reggini, miliyoŋaaji noogaas neɗɗo ɓe ngalaa ɗo ɗuhii (fotde 12% yimɓe leydi ndi), ko ina wona miliyoŋaaji 6 ɓe ngalaa ko njari, ngalaa ko ñaami, miliyoŋaaji 7 suka wemjuɓe sabu pusgu gure mum en, ekkolaaji mum en, majjiraaɓe jiknaaɓe mum en, baayeeji, ñawɓe … Ko ina wona 650 000 pooye (galleeji) ɗe ngalaa ɗuhorɗe, ngalaa comci, ngalaa nguura, ngalaa jawdi, …
Ko winndere nde waɗi ? Hannde, ɓuri fof heewde ko renndini ngam faabaade nguu ɓesngu juulɓe ko Danemark !!! Fotde 10 738 152 dolaar (dolaruuji ɗiɗi wonande jaayaaɗo kala) ; Amerik, so yerondiraama e Danemark, alaa ko renndini so wonaa 0,32 dolaar wonande neɗɗo kala. Farayse alaa ko renndini so wonaa 917 432 dolaar, Amiraaji Aarabeeɓe Dentuɗi ndenndini ko miliyoŋ e feccere fat, hay Siin ɓuri ɓe, sibu renndinii 1,8 miliyoŋ. Inndo, heediiɓe maɓɓe, alaa ko rokki so wonaa miliyoŋaaji 5, huunde woɗɗondirnde e 200 miliyoŋ dolaar ndi rokki Srilanka nde tsunami yani e mum e hitaande 2004 nde.
Won annduɓe ko fayti e faggudu puɗɗii hollitde, e fawaade e humpito mum en, wonde balle ɗe leyɗe ɗe ndokkata so musibbaaji kewii, ina waɗi heen ɗe ngonaa Alla ɓolo. Wonande leyɗe hirnaange, ina sikkaa ina jeyaa e ko addani yimɓe majje jaggude juuɗe mum en, sikkude ɓe « talibaan » en ina kuutoroo ɗum ngam hoomtude walleteeɓe ɓe e naatnude ɗum en e fedde maɓɓe. Kono tan ina anndaa wonde yoga e pelle faabu aadeyankooje ina kuutoroo ɗuum.
- Hol to juulɓe ngoni ?
Hay ko yimɓe mbaawi faamande leyɗe hirnaange, mbaawaa ɗum jaɓande leyɗe juulɓe. Hol ko leyɗe juulɓe, teeŋti noon e aarabeeɓe mbaɗi, hol faabuya ɗe neldi juulɓe Pakistaannaɓe, haa teeŋti noon kadi ko e lewru koorka wonaa, lewru yurmeende e ballondiral ? Alaa no wayi. Hay fedde Mooɓondiral Lislaam ko balɗe 15 caggal musibbaaji ɗi e deƴƴere hooreejo mum, hono Abdullaay Wad, fuɗɗii wullaade. Booñ Islaam (BID) alaa ko renndini so wonaa 11,2 miliyoŋ dolaar, Sawuud 120 miliyoŋ dolaar. So oɗon ciftora, nde leydi yerɓi to Jafa (Inndonoosi), Kuwoyt e Kataar e Dental Amiraaji Aarabeeɓe kam en fof ngidii rokkude gooto e maɓɓe fof 100 miliyoŋ dolaar. So tawiino tan miliyaar juulɓe wonɓe e winndere nde, ndokkiino gooto kala dolaar gooto, maa won miliyaar dolaar ngam fabaade sukaaɓe juulɓe Pakistaannaaɓe !!!
« Hannde, e winndere nde, yimɓe ɓe ina ngoɗɗi dillere e njurum keptinooɗo ɗum en e yerɓo leydi Hayiti, walla tsunami kewnooɗo to Asi. Balle ngaraani, kono kadi hay jeeyngal ngal alaa ɗo tolnii. Hol ko jaayɗe leyɗe juulɓe mbaɗi ? Hol ko annduɓe juulɓe mbaɗi ? Hol ko naalankooɓe e yimiyankooɓe juulɓe mbaɗi ? Hol mo ɓe kirjini ? Hol njuɓɓudi ɓe cosi ngam renndinde balle feewde Pakistaan ? Hay batte ! Sibu hay so tawii juulɓe njiɗii wallude, yoga heen ngalaa mo totti balle mum en.
Won wiyɓe ina jeyaa e ko saabii ɗumɗoo fof darnde jaayɗe leyɗe hirnaange, kollitooje Pakistaan e sifaa kulɓinoowo yimɓe, gañtinoowo ɗum en ndii leydi. Ina gasa tawa hannde ɗum ina jeyaa e sababuuji gaddanɗi winndere nde famɗude njurum. Tawi noon kala gannduɗo Pakistaan, maa seedto wonde ko ndi Aljanna, sabu moƴƴere yimɓe mayri, ko ɓe mbaawi wonde fof noon, Punjaabinaaɓe walla Pastuun en walla Baluste en, walla sunniyankooɓe maa Si’iyankooɓe maa walla ismaayiilnaaɓe. Ma a taw nii hannde, wonaa kaalis ɓe ɓuri soklude ; ɓe ɓuri soklude ko yo yimɓe nattu jaggirde ɓe no saaysayeeɓe nii. Ɗumɗoon noon, maa yeeɓooɓe teleeji, e janngooɓe jaayɗe, walla heɗotooɓe rajooji, paama no moƴƴi wonde, won jaayɗe bonnitooje ko moƴƴi, moƴƴinooje ko boni, kollooje yimɓe ko woodaani, haa arti noon e jaayɗe leyɗe mawɗe. Aduna o ko peccaaɗo hakkunde moƴƴuɓe e bonɓe ; hay balle aadeyankooje ɗe ina mbaɗi moƴƴe e bonɗe, sibu sababuuji ɗi ngonaa aadeyankooji kono politik walla pinal. Kono, alaa daliliilu baawɗo riiwtude wonde Pakistaannaaɓe ko innama aadee en. Hannde aɓe lorli, aɓe torki. Aɓe cokli ballal innamaa aadee en, ballal men.
Bookara Aamadu Bah
Ƴoogirde : slate


c: text/html

text:
Ñalnde 4 mars 2009, Ñaawoore kuuge winndereyankoore (Cour pénale Inernationale – CPI) jooɗiinde to wuro ina wiyee La Haye to leydi mbiyeteendi Pays-Bas, ñaawii wonde Omar el Beshiir, hooreejo leydi Sudaan, ina foti nanngeede sabu warhooreeji nder wolde (crimes de guerre) e warhoore winnderankoore (crime contre l’humanité) to diiwaan biyeteeɗo Darfuur, gonɗo e nder leydi Sudaan. Ñaawoore nde ina yooɓtorii mo geɗe ɗiɗi :
Ñalnde 4 mars 2009, Ñaawoore kuuge winndereyankoore (Cour pénale Inernationale – CPI) jooɗiinde to wuro ina wiyee La Haye to leydi mbiyeteendi Pays-Bas, ñaawii wonde Omar el Beshiir, hooreejo leydi Sudaan, ina foti nanngeede sabu warhooreeji nder wolde (crimes de guerre) e warhoore winnderankoore (crime contre l’humanité) to diiwaan biyeteeɗo Darfuur, gonɗo e nder leydi Sudaan. Ñaawoore nde ina yooɓtorii mo geɗe ɗiɗi :
– warhoore winnderankoore, woni muumtugol, walla jiyɗingol (baɗtugol jiyaaɗo), eggingol walla kala gollal yoorɓerndaagu joopingal siwil en ;
– warhoore wolde, woni jaɓɓugol doosɗe walla aadaaji wolde, tawa ko jaɓɓugol ɓurtungol, ceedtinngol. Ɗeen doosɗe ina cifaa e nder nanondire adunakooje, ko geɗe ɗe aduna hawri potaani waɗeede hay so tawii noon ko e nder wolde …
Kono ñalnde 13, porkireer Ñaawirde nde wiyi ko alaa e sago o ɓeydanee heen,
– « warleñamaagu » (génocide), ɗum woni warngo yimɓe, tawi ko e teyaaɗe, huftodinngo, jopiingo goomu mbaawngu siforeede leñol walla lannda diine walla goobu nguru ɓalndu ;
Ñaawoore nde werlii ko ko wiyetee manndaa nanngugol adunankeewo (mandat d’arrêt international). Ɗum firti ko ina waɗɗii leyɗeele winndere ndee kala nanngude mo, so keɓii mo, ngadda mo yeeso ñaawoore.
Ngalɗoo kuulal jibinii jiiɓru mawndu e nder winndere nde, sibu ko ngol woni go’o ko laamɗo dowla ina fawee ngal kuugal. Haala mawka sibu leyɗe keewɗe njaɓaani ɗum, hay Dental Afrik wonanaani ɗum, sibu e miijo mum, kuugal ngal ina waawi ɓeydude jiiɓru, kuulal ngal ina foti yoyeede mbele yimɓe ina mbaawaa yiylaade jam. Won heen kadi mbiyi ko hay sinno ñaawooje bayɗe nii ina ƴettee, eɗe poti faweede e denndaangal waɗɓe golle bonɗe ; ɓeen miijotoo ko bonannde Amerik to Irak walla Israayiil to Palestiin ekn …
Leydi Siin hollitii wonde weltaaki e kuugal ngal, hay so tawii yimɓe heewɓe mbiyi ɗum haawaani ɗum en e leydi Siin, nde tawnoo ina jogii nafooje keewɗe e nder Sudaan.
E nder leydi Sudaan he, ko ina wona 10 000 neɗɗo ceppii ñalnde 5 mars nde ngam hollitde luulndaare mum en ngal kuugal. Omar el Beshiir e hoore mum alaa ko heddani aduna o, e miijo makko, ɗumɗoo fof ko golle « koloñaal keso ». E wiyde makko, woni « warkoyeeɓe ko ardiiɓe Amerik, ko ardiiɓe Orop, kono kadi ko yahuud en ». O waɗti heen ngamri … E nder heen o yamirii yo pelle 13 paabotooɗe njaltu leydi makko, ina heen MSF (Médecins sans frontières) e Fedde wiyeteende ACF (Action contre la faim). Ɗeen pelle njeertinii musiiba baawɗo heptaade mooliiɓe ɓe so tawii njaltii leydi ndi.
Holi Omar el Beshiir ?
Omar el Beshiir jibinaa ko ñalnde 1 saawiyee 1944. Ko e 1980 o heɓi garaad Seneraal, o waɗi biyeteeɗo Sadek el Mahdi, toɗɗanooɗo hooreejo leydi Sudaan, kuudetaa e hitaande 1989. O fusi denndaangal partiiji dawrugol, kam e parlemaa. O sosi njuɓɓudi ina wiyee « Diiso sawriyankeewo Kisal Ngenndi » ndi o ardii, o woni hooreejo hilifaaɓe, o woni kadi gardiiɗo konu e kalifu kisal leydi … Gardagol makko leydi ndi laawɗinaa ko ñalnde 16 oktoobar 1993. O idii ko nanondirde e islaamiyanke biyeteeɗo Hasan el Turaabi, hade makko ooyde ɗum, caggal ɗum o soki ɗum e hitaande 1999. E hitaande 2000 o yeewtidii e seegiyankooɓe worgo leydi ndi, o ɓallondiri e Siin, o ummini wolde Darfuur.
Wolde Darfuur, ɗo bone ɗe ummorii
Darfuur ko nokku keedɗo hirnaange Sudaan. Ko ina wona miliyoŋaaaji joy haa jeegom fittaandu ina koɗi heen. Diiwaan o wonaa ƴellitiiɗo to bannge faggudu.
Wolde nde fuɗɗii ɗoon ko e hitaande 2003. Sababuuji wolde nde ko ɓooyɗi sibu ko hare hakkunde leƴƴi. Bonanndeeji wolde nde ina ŋiimee e ooɗoo sahaa e 300 000 maayɗo, hedde miliyoŋaaji tati egguɓe e 230 000 mooliiɓe to fuɗnaange leydi Caad. Gure duppaaɗe walla muumtaaɗe haa takki, jawɗeele pefaaɗe, gese duppaaɗe : ko ɗum addani yimɓe ɓe dogde, ɓe compi to Caad fotde 12 tunndunde, ɗum jiidaa e capanɗe tuddule egguɓe. Ko ɓuri heen heewde ko sukaaɓe e rewɓe.
Laamu Sudaan naataani e pelɓondiral gadanal hakkunde leƴƴi ngal, baɗnongal e hitaale 1987-1989 hakkunde leñol ‘Fuur ’ en ‘Aarabeeɓe’. Pelɓondiral ɗiɗmal ngal waɗi ko hakkunde 1996 e 1998 hakkunde ‘masalit ’ en e ‘Aarabeeɓe’.
Kono sababuuji kareeli ɗi ina keewi, kono eɗen mbaawi teskaade heen :
- yooro e paaɗtugol nokkuuji nguurndam ;
- keewgol e ceertugol leƴƴi, e naatnaatondiral mum en : wolde 2003 nde fuɗɗorii ko hakkunde ‘Sagwaa’ en e ‘Aarabeeɓe’ caggal ɗum reɓi haa yettii leƴƴi goɗɗi ɗi ; Yanti heen, Sagwaa en ɓe ina kaɓee kadi to leydi Caad ;
- jiytugol petroŋ e diiwaan he (naatnii heen leyɗe mawɗe, ko wayi no leydi Siin) ;
- Sudaan ko leydi njaajndi. Laamu ngu huɓindaaki no moƴƴi leƴƴi koɗɗi e ladde ɗi, ɗi ceertataa e murtude.
Ko e dabbunde 2003 luulndiiɓe Omar el Beshiir puɗɗii wullude. Ngam pinde ɓe, o ɗacciti ‘milis’ aarabeeɓe wiyeteeɓe ‘Janjaawid’ en yo njan e maɓɓe. Ardii ɓeen ko biyeteeɗo Shukratallah, ko o ofisiyee larme o wonnoo. Konu Sudaan yantini heen kadi bommbude gure Darfuur. Nii woni, laamu ina fiyra ɓe bannge, ruggooji taƴooɓe ina njanira e maɓɓe bannge goɗɗo o. Heewɓe mbiyi wonde ko laamu Omar el Beshiir, rokki Janjaawid en ɓe kaɓirɗe yo njan e Darfuurnaaɓe. Ina jeyaa e haalɓe ɗum, pelle paabotooɗe kam e jooɗaniiɓe leyɗe goɗɗe e leydi Sudaan he.
Hol doole pelɓondirooje ɗoon
Ɗum noon, no mbiyruno-ɗen, heen bannge ko Janjaawid en. Ko ɓe Aarabeeɓe. Ko ɓuri heewde e maɓɓe njeya ko e leñol ina wiyee Abbala. Laamu ngu yeddii ko wiyaa ina walla ɓe ko. Kono tan, Muusaa Hilaal, gooto e mawɓe Janjaawid en ɓe, nomaama, waɗaa diisneteeɗo e nder laamu Sudaan.
Oya bannge ko ‘rebel’ en. Aɓe mbaɗi fedde wiyeteende ‘Konu Ndimaagu Sudaan’ (SLA) e ‘Dillere ngam Nuunɗal e potal’, ɓe Amerik wallitta, wonɓe worgo leydi ndi.
Hakkunde maɓɓe ko doole keedooje, fotde 7 000 soldaat Dental Afrik neldi toon ngam reende siwil en. Kono nafoore maɓɓe ina hakindii. Ɗum addani Fedde ngenndiije neldude toon, e hitaande 2007, soldateeɓe (casques bleus) ngam wallude militeeruuji Dental Afrik.
- Innde Sudaan nde ummii ko e « Bilaad es Sudaan ». Bilaad es Sudaan firti ko « leydi ɓaleeɓe ». Ɗemɗe carɗinaaɗe e leydi ndi ko Arab e Engele. Ɗemɗe goɗɗe ina kaalee toon, ɓurɗe heen maantinde ko ‘Dinka’, ‘Fulfulde’ e ‘Nuer’
- Ina wiyee wonde innde Darfuur nde ummii ko e leñol ngol kaalno-ɗen dow ina wiyee ‘Fuur’ : woni Daar (Galle, nokku) ‘Fuur’ en.
Bookara Aamadu Bah
Dental leyɗe Amerik kam e leydi Siin, nde tawnoo ciifaani doosɗe ñaawirde winndereyankoore nde, alaa ko kaali nde Goomu kisal Fedde Ngenndiije ɗaɓɓi ñaawde Omar Al Bashiir.
Ndeeɗoo ñaawirde jogii hakke ñaawde tan ko yimɓe ɓe leyɗe mum ciifi doosɗe mum, walla yimɓe tuumaaɓe warhoore e nder leydi ciifndi doosɗe ɗe. Goomu kisal Fedde Ngenndiije ina rokkaa mbaawka waasde ɗooftaade ɗuum, waggina ñaawoore neɗɗo kala. Ko ɗum woni ko ngu tabitini to Sudaan sibu siifaani doosɗe CPI, kam e Israayiil e Dental leyɗe Amerik e Siin e Riisi. 108 dowla ciifii doosɗe ɗe.
__________________________
Ngonka Sudaan jeyaa ko e geɗe ɓurɗe woƴde OBAMA.
Ko ɗum addani mo toɗɗaade neɗɗo mo alla ko woni golle mum, so wonaa reende ngonka Sudaan. Ko ñalnde alarba 18 mars 2009, o toɗɗii oon neɗɗo, hono seneraal Scott Gration (gonɗo e alteret). O jeertinii laamu Sudaan wonde ko ko naamnittee kala bonannde waɗnde toon, kala maayɗo toon tawi saabii ɗum ko ndiiwgu pelle paabotooɗe ɗe.
O wiyi « Sudaan jeyaa ko e geɗe ɗe min ngardini e oo sahaa mo deeƴre e nuunɗal katojinaa no feewi. Bontugol ngonka nguurndam e oo nokku ina addana golle ɗe heñoreede no feewi ».
« Feere bonnde nde laamu Sudaan ƴetti, so riiwde pelle paabotooɗe gonnooɗe e leydi mum, maa woppu toon yolnde mawnde e ɗamtindaare mawnde. Laamu Sudaan gaddii kala fittaandu waasaandu toon ».

robotstxt: allowed

filter: keep


text:
Feewde e joɗnde ciftorgol Umar Bah Mboyna
Ooy Fulɓe !
Ooy enɗam Umar Bah Mboyna !
Ooy musiɗɓe e gollodiiɓe Umar Bah Mboyna!
Mi salminii on e innde yiilirde ngenndiire FƁPM e innde fedde ndee e hoore mum.
Musiɗɓe tedduɓe
Joomiraaɗo toowɗo oo, tagɗo winndere ndee oo, wiyi : « tagir-mi yimɓe e jiineeji ko haa ndewa mi ». Rewde Alla e goonga, ko teskaade e teddinde tagoore Alla, gila e weeyo mum, haa e sato mum, haa e kuulon mum, haa e aadeeji mum. Teddinde tago Alla ko gollaade e yeeso hisnude tago ngoo e bonanndeeji, dow daraade laŋ e ƴellitde e hisnude tago ngoo.
Oo gorko moƴƴo mo ngon-ɗen e siftorde golle mum hannde oo, hono Umar Bah Mboyna, ko gadduɗo haa laaɓti ballal mum e faaminde renndo ngoo konngol joomiraaɗo ngol. Ndeen muuyaande, Alla rewni ɗum e makko ko to bannge pinal, hoddiri yo o naat e fedde Ɓamtaare Pulaar e Muritani e sahaa muusɗo, sahaa mo yimɓe mbaɗantee jeeyngal nafoore wonnde e janngude Pulaar. (Hol ko janngi Pulaar ?). O duusi Fedde ndee e golle mum, haa o hooti e joomiiko. Ndeen darnde addani fedde ndee arde hannde e yeeso oo jamaanu, ngam seedtaade balle makko e ƴellitgol pinal leñol ngol, e nder heen, e ƴellitgol pine ngenndi makko e dow ñootde hakkunde leƴƴi ngenndi makko Muritani, mbele ina hisa, daɗa e bone musibbaaji hoore am hooram ngaddata (geɗe seyɗaan).
Ɗuum ina feeñi e, darnde makko e nder FƁPM e darnde makko e nder pelle goɗɗe (sifaa …), e golle makko (D.Ɗ.NG. – Rajo – Tele), e kooli pine cifotooɗi eddaaji pine Muritani. Ngal alluwal hollirii haa laaɓti pellital Umar Bah Mboyna, darnde Umar Bah Mboyna, muñal Umar Bah Mboyna, belgol Umar Bah Mboyna. Goongɗingol Umar Bah Mboyna wonde nguurndam mbelɗam fawotoo ko e daraade laŋ e ñootde e hisnude weeyo, sato, e waɗde ɓuri tiiɗde e moƴƴude e yimɓe ko ɓurɗo teddinde aadee.
Banndiraaɓe Sehilaaɓe
Eɗen ñaagoo Alla toowɗo oo nde ɓuuɓnata ƴiye Umar Bah Mboyna, ƴiye denndaangal maayɓe (juulɓe). Yo Umar Bah Mboyna wonan yontaaji garooji lewlewal udditaare, ñootowal hakkunde renndooji e leƴƴi, haa ngenndi makko hisa e caɗeele nguurndam e koɗdigal.
On njaaraama.
kɓl : Abdullaay Haaruuna Sih, koolaaɗo Kuuɓal FƁPM


text:
E tonngoode 144 en kaaliino ko faati e ƴoƴre tafaande (intelligeance artificielle), wonde annduɓe mawɓe, waaɓe no Bill Gates, ina kuli hoto masiŋaaji «ɓoccitoyaade juuɗe men», ɓurtoo en ƴoƴde, kalfoya en… E nder ɗuum haa hannde, yeru mum waɗii ko Koree bannge worgo, ɗo masiŋ gooto (walla mbiyen gollirgal) mo sosiyatee biyeteeɗo Google Deep Mind feewni ina wiyee AlphaGo (Alfaa Go) fooli neɗɗo biyeteeɗo Lee Se-dol mo nganndu-ɗaa jeyaa ko e ɓurɓe waawde cokki mbiyeteeki « go ».
E tonngoode 144 en kaaliino ko faati e ƴoƴre tafaande (intelligeance artificielle), wonde annduɓe mawɓe, waaɓe no Bill Gates, ina kuli hoto masiŋaaji «ɓoccitoyaade juuɗe men», ɓurtoo en ƴoƴde, kalfoya en… E nder ɗuum haa hannde, yeru mum waɗii ko Koree bannge worgo, ɗo masiŋ gooto (walla mbiyen gollirgal) mo sosiyatee biyeteeɗo Google Deep Mind feewni ina wiyee AlphaGo (Alfaa Go) fooli neɗɗo biyeteeɗo Lee Se-dol mo nganndu-ɗaa jeyaa ko e ɓurɓe waawde cokki mbiyeteeki « go ».
Haa e oo sahaa ina jeyaa e geɗe neɗɗo ɓurdunoo ƴoƴre tafaande, ko kañum ina teskoo huunde hesere, ɗum firti ina waawi janngude, woni so woodii ɗo fergitii, ñalnde woɗnde taaroo ɗo fergitinoo ɗoo. Masiŋ waawaano ɗuum, ɗum woni kañum waɗata tan ko ko yamiraa koo, so tawii waɗaa e hakille mum ko juumre, waawaa waasde juumde ɗo juumre ndee woni ɗoo, so wonaa neɗɗo safrani ni ɗum ndeen juumre. Ooɗoo masiŋ (gollirgal) biyeteeɗo AlphaGo noon, ina waawi teskaade, ɗum firti ko e nder cokki kii, omo taaroo ɗo o juumnoo kala, ekn …
Kommbaa oo ko pottitte 5 waɗnoo, masiŋ oo hawi 3 gadiiɗi ɗii, kono Lee Se-dol hawi nayaɓo oo, masiŋ oo hawi e joyaɓol ngol. E pottital gadanal ngal, neɗɗo oo hoolino hoore mum haa ɓurti, ndeen masiŋ oo foolii mo, o jiiɓii; ɗuum waɗi mo fooleede ɗiɗmol ngol e tataɓol ngol. E nayaɓol ngol, o fuɗɗii yiytude lamol masiŋ oo, o fooli ɗum, hade oon hawde mo kadi goɗngol.
Masiŋ foolii neɗɗo, kono eɗen mbaawi wiyde ko o jinngaaɗo, sibu feewni gollirgal ngal (logiciel AlphaGo) ko haralleeɓe topagol ɓurɓe toowde, mbiruuji fijirde ndee ɓurɓe waawde, e karallaagal tafngo ɓurngal ƴellitaade, « ɗumɗoo fof ngam foolde neɗɗo gooto ». Ɓuri sellude ko mbiyen “ aasiñooruuji Google poolii Lee Sedol “, kono o tampinii ɓe.
Ko poolgu neɗɗanke, sibu ɗum hollitii ɗo tolno wiɗto faatungo e informatik tolnii. Karallaagal kuutorangal heen ngal, maa waaw huutoreede e fannuuji keewɗi goɗɗi, gila e cellal haa e jaŋde.
Neɗɗo ina waɗa ñalnde kala golle kaaɗtudi caɗtugol, ko wayi no faamde natal, walla ko wayi no firooji. Eɗen nganndi nii gollirɗe pirooje ina ngoodi, kono eɗe ngoɗɗi no feewi ko aadee waawi waɗde koo.
Ndeke ƴoƴre tafaande feccinaani tawo yolnde nii…
Fijirde wiyeteende Go fentaa ko to Siin ko ina wona jooni duuɓi 3 000. Alla e mayre jiiɓaade, yimɓe ɓooyii sikkude masiŋ waawataa nde abada.
Bookara Aamadu Bah


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Monthly Archives: août 2013
MAAYDE: Bagui Bouga, co-founder of Etran Finatawa, died 2 August in Switzerland after a heavy attack of asthma
Bagui Bouga, co-founder of Etran Finatawa, died 2 August in Switzerland after a heavy attack of asthma.
Bagui co-founded Etran Finatawa to bring together his nomadic Wodaabe heritage and musical culture together with the other nomadic people of Niger, the Touareg.
Saŋkaare: Yumma Dokteer Iisaa Jallo faatike to Burkina
Banndiraaɓe tedduɓe,
Suudu Baaba,
Siɓɓe e yiɗɓe,
En heɓii sunaare mawnde ! En dañii faatunnde (saŋkaare) to lesdi Burkina e ɗee balɗe yawtuɗe. Ko ɗum woni faatagol neeniraaɓe men, mawniraaɓe men ka musidal pulaaku e lesdi Burkina.
Colloque international de Ouagadougou | « La promotion des droits humains en Afrique à partir de la situation des pasteurs nomades »
« Nations Transfrontalières et Responsabilité de Protéger » par Dougoukolo Alpha Oumar Konaré, Psychologue Clinicien / Clinical Psychologist, Doctorant / PhD Student


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Hollital : CPI on no lamndii nantinooɓe e Fulfulde
Ko en innde tayre firo nden « Greffe », e ngumel ɗemɗiyankowel sarwiis nantino ngon ka porkireer on CPI woni ko hollital ngal iwri, sarwiisi on no wi’ee : « Section de traduction et d’interprétation du Greffe ou Unité des services linguistiques du Bureau du Procureur », e dow niimoro : 3087FE-RE2 wonde ñalaande sakkitore nden e winnditugol ngol ko 30.09.2014 happanaa! Si ɗon hewtii, haray damal ngal uddaamaa! Kala non ƴettaaɗo e ngal duncal, ɓe yoɓay mo hitaande nden fof e hoore non ɓe dankitotaako ɓeynguure makko nden si ko ɓeynuɗo. Dumunde nden kan happaaka, ko ko hesɗintintee tuma kala nde feere mun yani.
Ko waɗɗii nantinooɓe ɓen:
Nantinayɓe ɓen ton, ko tayre firo nden « Greffe », e ngumel ɗemɗiyankowel sarwiis nantino ngon ka pokireer on (Section de traduction et d’interprétation du Greffe ou Unité des services linguistiques du Bureau du Procureur) woni ko ligganoytoo ɗee dunce les ɗoo :
- Wallitorgol dunce nantingol tuma kala nde haaju mun yani ka CPI
- Hebilorgol golle sabbitoraaɗe nantinoowo ɗen
- Ɗoftagol terminolooji feewuɗo; e cuɗinorgol kelme kese ɗen
- Wallitorgol kala duncal ɗemɗiyankewal ko nafata nantinoowo fii ko wallitora ka CPI, e ko nanndi.
Ko ɓe habboraa :
Suɓaaɓe siiwaa ɓen e ngal duncal nantino ka CPI hino sabboraa ɗee ligge les ɗoo :
- Gollugol e ekipu (équipes)
- Wonugol jom eɓɓooje hebilaniiɗo ɓeyditagol e fiyaaku nantino
- Haɗtangol huutorde tafirɗe wallitorɗe winndugol (word…)
- Hettanagol gollude ka ɓiɗtii e dumunna
Ko wano non hino yiɗaa, kono farlaaka heɓugol ɗii piiji ɗoo:
- Dipuloom e nantingol, fira firta e ganndal (droit) walla kala ko yaadi e mun
- Heɓugol seedaaku e nanntingol jurol feddeeji nantuɗi innde
Ko ɓe ɗigginta e ɗemɗe:
Kanndidaaɓe ɓen hino ɗaɓɓiraa ɗiggingol Fulfulde nden waɗta ɗon Faransi walla Engele. ɗiggingol gootal e ɗemɗe ɗen ka CPI kadi hino ɗaɓɓaa.
Maanditee !
kanndidaaɓe suɓaaɓe ɓen nodditoyte fii ndaartal ; ngal CPI on yuɓɓata ; waɗa tinntodal e ndaarndagol bange nantino. Ɗum ko wano fii heɓugol kaydi laɓutaani e kisal.
Kala suɓaaɓe siiwaa ɓen winnditoyte e doggol maritorngol; ngol ɓe waɗata yiili e mun si haaju aru yannde e maɓɓe. Kanndidaaɓe ɓen fof kadi humidoyte e haldigal fii golle ɗen.
En anndintinay tun wonde hollital ngal hino mofti Fulfulde, Songaay, Tamaziikh, e Bambara.
Tinee ɗoo bayyino hollital ngal e Farayse: Interprètedeterrainindépendant-3087FE-RE2
Walla juuro-ɗon ndee selirde les ɗoo :
http://www.icc-cpi.int/FR_Menus/icc/recruitment/job%20opportunities/pages/icc%20e_recruiting.aspx


text:
Hol no neɗɗo waɗata haa ɓowɗi mbaasaa ŋatde ɗum ? Ɗuum ina aaɓnoo ? Mi anndaa. Kono won winndannde wootere min njiytani on e internet, ina moƴƴi taron ɗum. Nde saaktaa ko gila 23 sulyee 2013. Winndi nde ko biyeteeɗo Jean-Marc Dupuis. Tiitoonde mayre ko : “Ɓowɗi : reentaade ŋate ɓowɗi no neworii” (Moustiques : évitez les piqûres naturellement).
Hol no neɗɗo waɗata haa ɓowɗi mbaasaa ŋatde ɗum ? Ɗuum ina aaɓnoo ? Mi anndaa. Kono won winndannde wootere min njiytani on e internet, ina moƴƴi taron ɗum. Nde saaktaa ko gila 23 sulyee 2013. Winndi nde ko biyeteeɗo Jean-Marc Dupuis. Tiitoonde mayre ko : “Ɓowɗi : reentaade ŋate ɓowɗi no neworii” (Moustiques : évitez les piqûres naturellement).
Winndannde ndee boom wonaa peeje deentorɗe ɓowɗi ɓuri juutnaade, nde ɓuri hollitde ko anndinde yimɓe geɗe guurtooje ɓowɗi e neɗɗo.
Nde fuɗɗorii ko naamnal : Aɗa jeyaa e yimɓe ɓe ɓowɗi ŋatataa ? So tawii ko heen njeye-ɗaa, soklaani ko aɗa tara ɓataake am hannde oo (woni winndannde ndee).
Ɓataake am hannde oo huccitinaa ko e 20% (joyaɓal) yimɓe booraaɓe, ɓe ɓowɗi idotoo fof ŋatde, ɓe kolɓuli mum en mbattinta ɓuutde e ɗii jammaaji belɗi ndunngu, kamɓe fof e huutoraade denndaangal geɗe diiwooje ɓowɗi. Ɓowɗi ina ngoowta geɗe kaɓtortee ɗee, nattooje nafde so ɓooyii huutoreede, sibu majje « waasde tuugaade e doosɗe koninkaagu, so anndude gaño mum ».
So a yiɗii ruppaade kunuɗe ɓowɗi, maa nganndaa tawo hol addani won e yimɓe ɓurde heddiiɓe ɓee safde e kunuɗe ɓowɗi. Ɗuum suwaa tawo siirde. Ina siiri kam, ɓowɗi ina ɓeydoo horsinde kala jarɗo « biyeer » (edda sanngara gooto).
Ɓowɗi ŋatirta en ko ina njiyloo nguura. Ɗi njiylotoo ko huunde ina e ƴiiƴam men ina wiyee porteyiin (protéine). Gooto fof ina jogii porteyiin mum keeriiɗo jahdoowo e fedde ƴiiƴam mum. So tawii ƴiiƴam maa ko fedde “O”, aan a booraama, ko ndee fedde fof ɗi ɓuri yiɗde. Rewi heen ko fedde “A”. So tawii ƴiiƴam maa ko fedde “B”, aan, ko maa ɗi ndonka dañde heddiiɓe ɓee.
En kaaliino, ɓoyɗi njiytirta yimɓe ko gaas karbonik jaltoowo e poofooli mum en oo. Eɗi mbaawi yiytirde noon neɗɗo walla jawdi tawa 50 meeteer ina woni hakkunde majji e mum. Ɗi njiytirta ɗum ko husure wootere ina woni e hunuko majji. Ɓurɗo mawnude foofaandu fof, ɓurata yaawde yiyteede, sibu ɓuri waawde yaltinde gaas karbonik.
Joom en ɓalli en, walla yimɓe dillooɓe no feewi ina poti ɓurde suuraade. Sukaaɓe ɓuri famɗude ko piɗetee e mawɓe (kamɓe ɓuri famɗude teewu : ɗum addi ɗuma !).
Ɓowɗi ina njiytira kullon kadi huunde wiyeteende asid laktik (acide lactique), woni asid kocceejo, walla uuree (urée) : huunde rokkoore taare uurngol mum ngol), walla amoñak… Ɗee geɗe njaltidta ko e warñeende. On paamii ? Ko ɗuum waɗi dillooɓe walla faawnguɓe walla ɓe ɓalli mum en ɓuri wulde, ɓeen fof ɓuri waawde fiɗeede ɓowɗi. Ɓuftagol ina usta ɗii keneeli, waɗde … njokkitee.
Ina fuuyi kadi, kono nganndee wonaa uurngol tan ɓowɗi njiytirta ɓe piɗata ɓee : ɓowɗi ina njogii gite, ina njiya. So a ɓoorniima comci jiytiniiɗi ko wayi no ɓaleeji walla boɗeeji ndeen ɗi ɓurata yaawde yiyde ma (oɗon mbaawi hoolkisaade).
Ko noon kadi teskoraa wonde debo-deedi en ina pooɗa ɓowɗi no feewi. Waɗi noon, e wiyde annduɓe, ko ɓalli maɓɓe ɓuri waawde yaltinde gaas karbonik, kadi ɓalli maɓɓe ɓuri wulde seeɗa (ɗuum ne kadi ina jeyaa heen, ɓowɗi ɓuri yiɗde ko nguleeki).
Ɓowɗi ina korsini nokkuuji ɓalndu ɓurɗi heewde bakteriiji. E ɓalndu neɗɗo, ɗiin nokkuuji ko kolɓuli e koyɗe (ɗuum ne kadi eɗen nganndi).
Nganndon noon fotde 3000 eddaaji ɓowɗi ina ngoodi.
Kono eɗen ɗaminii tan, kabaaru ndokkuno-ɗen e Fooyre Ɓamtaare, wonde annduɓe njiytii huunde riiwtoore ɓowɗi, leelataa waɗtude huutoreede…
Bookara Aamadu Bah


text:
Ko adii fof, occitannde mum adannde ko reentaade, sibu Alla Toowɗo wiyi: “mi takkanii wonande yurmeende koorka.” En mbiyii ndeen reentaare noon, ko reentaare hoto wonndude e dewbo mum, walla dewbo bawɗo wonde fof. Walla reentaade waɗde ko boni, walla haalde ko boni tuggi nde naange fuɗi haa nde nge muti.
Ɓural koorka Ramadaan:
Abuu Hurayrata (YMAM) wiyi:
Ko adii fof, occitannde mum adannde ko reentaade, sibu Alla Toowɗo wiyi: “mi takkanii wonande yurmeende koorka.” En mbiyii ndeen reentaare noon, ko reentaare hoto wonndude e dewbo mum, walla dewbo bawɗo wonde fof. Walla reentaade waɗde ko boni, walla haalde ko boni tuggi nde naange fuɗi haa nde nge muti.
Ɓural koorka Ramadaan:
Abuu Hurayrata (YMAM) wiyi:
“hono nelaaɗo Alla (JKM) wiyi: Alla toowɗo oo wiyi: kala gollal ngal neɗɗo golli, ko kañum jeyi, haa heddii koorka, ɗum ɗoon ko miin jeyi, ko miin kadi yoɓata ɗum. So tawii laatiima ñalnde ñalawma koorka, hoto ñoh hoto waɗ geɗe caakaneeje, hoto majjikino. So tawii won neɗɗo gooto ƴattii mo walla wiyii ina haɓa e makko, yo o wiy ɗum “ko mi koorɗo laabi ɗiɗi. O wiyi: mi woondirii fittandu Muhammed woni e juuɗe mum oo, ma o yiy ko ɗum lomtini.” Hunuko koorɗo ɓuri lati uurde to Alla ɗoo ñalnde darnga.
Koorɗo noon ina jogii mbelemmaaji ɗiɗi ɗi o weltortoo: so tawii o taƴii omo weltoo e ko taƴi koo. So tawii kadi o hawrii e joom makko, ma o welto e koorka makko kaa. Naniraa ɗum ko Ahmadu e Muslim e Nisaayi.
Hono Abii Amaamata wiyi: “mi arii e nelaaɗo Alla (JKM) mbiy-mi: hollam gollal ngal ina naatna mi Aljanna. Nelaaɗo wiyi mi: ina waɗɗi e maa koorka ngam ɗum ɗoon alaa ko foti moƴƴude, caggal ɗum kadi ngartu-mi e makko laawol ɗimmol o wiyi mi: mbiy-mi, ko yaa hoor ko ɗum waɗɗii e ma”. Naniraa ɗum ko Ahmadu e Nisaa-iyyu e Haakim.
Hono Abii Sayidu khudiriyyu (YMAM) wiyi : “hono Annabi (JKM) oo wiyi: neɗɗo so hoorii ñalawma e laawol sabi Alla, maa Alla woɗɗitin oon ɗoon ñalawma yeeso ma ko ina tolnoo e capanɗe jeeɗiɗi hitaande”. Naniraa ɗum ko dental ha heddii Abuu Daawuuda.
Hono Saada Bun Sahle wiyi: “Annabi (JKM) oo wiyi: to Aljannaaji too, damal gootal ina toon ina wiyee Reyyaan, ina wiyee holto hoorɓe ɓee ngoni? So tawii battindiiɗo naatde o naatii, ngal uddee hankadi ngal wontaa uddite.” Naniraa ɗum ko Bukhariyyu e Muslim.
Pecce mum
Pecce koorka ko ɗiɗi: farilla e yarlitaare. Farilla ina fecco pecce tati: hoorde Ramadaan; koorgol njoɓdi pergitte e koorka takkere.
Kono jooni, koorka ka njiɗ-ɗen haalde ɗoo kaa, ko koorka Ramadaan e koorka yarlitaare, ko heddii e koorkaaji goɗɗi koo, maa aroy e nokkuuji mum.
Ñaawoore koorka Ramadaan
Koorka Ramadaan waɗɗii ko e Deftere e sunna e ko renti heen. Ko faati e Deftere koo, ɗuum ko haala Alla Toowɗo oo ɗo wiyata : “Eehey mon goongɗinɓe, waɗɗinaama e dow mon koorka, hono no waɗɗirinanoo e ɓeen adinooɓe on, mbele oɗon kula Alla. Ko ɗum balɗe dottaaɗe. Kala e mon mo sellaani walla gonɗo e ɗanngal, yo o limtoy ɗum e balɗe goɗɗe, walla yo o sabbo haa balɗe goɗɗe. Ɓeen hattanɓe ñamminde miskineeɓe, oon mo yarlitii ko ɗum ɓuri moƴƴude e mum, so on koori ina moƴƴi e mon, so oɗon nganndunoo. Ko e lewru Ramadaan Quraana jippinaa, ko deeƴre wonande yimɓe e fenñinde heen kadi deeƴre e furqaan. E mon ceediiɗo lewru yo o hoor ndu. Oon mo sellaani walla gonɗo e ɗanngal yo o sabbo haa ñalɗi goɗɗi. Alla yiɗani on tan ko newuya, o yiɗanaa on ɓittere ngam timminde limoore e mawninde Alla e ɗum ko feewniri on mbele oɗon njetta Alla. So tawii a naamndaama ko fayi e am, miin mbiɗo ɓattii, mbiɗo nootoo noddandu so tawii on noddii kam, yo ɓe njaabo mi, yo ɓe ngoongɗin am mbele eɓe peewa. Mi dagnanii on jamma koorka belanteeje faade e suddiiɓe mon, ko ɓe comci mon, onon kadi ko on comci maɓɓe.” Alla wiyi kadi ina anndi ko “welata pittaali mon, o rewni e dow mon, o yaafii on, jooni noon pilondiree e maɓɓe, ɗaɓɓon ko waɗɗini on e maɓɓe. Ñaamee, njaree, haa feeñana on diidol danewol ngol ɗo seertata e diidol ɓalewol ngol, ummoraade fajiri, ko refti heen timminon koorka mon fayde jamma, kono hoto piilondiree e maɓɓe tawa ko on ɗuufniiɓe e der jamaaji, ɗum ɗoon ko keeri Alla hoto badto-ɗee ɗum”. Ko hono nih Alla feeñniniri kaawisaaji mum wonande yimɓe mbele eɓe kula Alla. Ɗiiɗoo kaawisaaji kaalaɗi fof ngoni ko to simoore baqara [kaawise 182-187].
Ko faati e sunna koo:
En mbiyiino koorka Ramadaan fawii ko e farilla e sunna, jooni en naatanii sunna e konngol nelaaɗo (JKM) oo, ɗo wiyata: “lislaam mahaa ko e dow geɗe joy: seedaade deweteeɗo alaa so wonaa Alla, Muohammadu ko nelaaɗo Alla; e daranaade juulde; e tottude asakal; e hoorde lewru Ramadaan; e hijjoore wonande kattanɗo”. Ko ɗeeɗoo geɗe joy Alla waɗɗini e dow jiyaaɓe mum. Kala ko wonaa ɗeeɗoo, Alla yamiraani so wonaa tawa ko duwaawu, ɗuum ne ko ñaagunde. Ndekete Alla tampinaani hay gooto. Nde neɗɗo ñaagotoo Alla noon, yo a taw o timminii njuulu makko ngam ko ɗum neɗɗo adotoo naamndeede ñalnde darnga. Ɗeeɗoo geɗe joy gadiiɗe limteede, woni heen alaa e sago tan ko njuulu e koorka, geɗe tati keddiiɗe ɗee noon naamndii ko kattanɗe. Kattanɗe to bannge dañal, kattanɗe to bannge cellal. E nder hadiis Ɗalhata Bun Abdellaahi, gorko gooto naamndii ma Annabi (JKM) oo, oon wiyi: “eehey maa nelaazo Alla (JKM)! Haalan am ko Alla waɗɗini am e koorka?” O wiyi lewru Ramadaan. O naamndii mbele ina woodi goɗɗum? Nelaaɗo wiyi: “alaa, so wonaa tawa ko yarlitaare”.
Kuuba leñol juulɓe:
Annduɓe ɓee fof ina kawri e baɗɗagol koorka e dow juulɓe. Waɗi noon ko ɗum jookdu wooturu e nder Lislaam. Alla anndini heen yimɓe ko ɗum alaa e sago, kala mo salii ɗum, oon ko jartodinɗo e nder lislaam. Parlinagol koorka ko ñalnde altine jammaaji ɗiɗi ina ɓenni e lewru saabaan hitaande ɗiɗmere fergo nelaaɗo Alla (JKM).
Ɓural Lewru Ramadaan
Hono Abuu Hurayrata (YMAM) wiyi hono Annabi (JKM) oo wiyi : “so lewru koorka dariima, nganndee lewru ɓural arii e mon, Alla farlinii e dow mon koorka mum, ina uddita heen damuɗe Aljanna. Ko e nder heen kadi uddetee damuɗe jeyli, seyɗaane tonngee heen. Ine e nder mayru kadi jamma gooto ina wiyee jamma leylatul qadiri, jamma ɓurɗo moƴƴude e ujunere lewru, oon mo hormii jamma oo, Alla hormoo ɗum”.
Hono Abuu Hurayrata (YMAM) wiyi Annabi (JKM) oo wiyi: “so neɗɗo rewii waktuuji joy ɗii, reggondirii Aljumaa haa Aljumaa, Ramadaan haa ramadaan, ma o yaafe ko woni hakkunde majje fof, so o reentiima bonanndeeji mawɗi ɗii. Ɗiin ɗoon bonanndeeji mawɗi noon ina heen bargol hoore e jinaa e ko nanndi e ɗeen geɗe.” Naniraa ɗum ko Muslim.
Abii Sayiid El Khudariyyu (YMWM) wiyi : “nelaaɗo Alla (JKM) wiyi: oon mo hoori lewru Ramadaan, o anndi keeri mum, o reentii ko o foti reentaade heen, o yaafaama ko adii koorka kaa.” Naniraa ɗum ko Ahmadu e Bay-haqiyyu e tuugnorde moƴƴere.
Abii Hurayrata (YMAM) wiyi: “hono nelaaɗo Alla (JKM) wiyi: oon mo hoori Ramadaan tawa ko e iimanaagal e moƴƴere, o yaafaama ko adinoo e bakkatuuji makko.” Naniraa ɗum ko Ahmadu e jom sunnaaji en.
Jaɓɓagol darorɗe Ramadaan e maayirɗe mum
Hono Ibnu Abbaas (YMAM) wiyi nelaaɗo Alla (JKM) wiyi : “lislaam e calɗi diine ko tati: ko kañji ngoni ngooroondi Islaam, kala mo woppi gootel e majji, oon ko keefeero dufoowo ƴiiƴam : 1. seedaade dewateeɗo alaa so wonaa Alla ; 2. waktuuji binndaaɗi ɗii ; 3. hoorde lewru Ramadaan”. Naniraa ɗum ko Abuu Yali
Hono Abuu Hurayrata (YMAM) wiyi hono Annabi (JKM) wiyi : “oon mo taƴi e nder ñalawma koorka Ramadaan tawi wonaa ko Alla yamiri heen koo, o waawaa yoɓande ɗum hay sinno o hoorii nguurndam Aduna oo fof”. Naniraa ɗum ko Abuu Daawuuda e Ibnu Maajah.
Ko tabitinta lewru Ramadaan? Tabitinta lewru Ramadaan ko yiyde lewru nduu e hoore mum. Hay sinno ko seede gooto nuunɗuɗo wiyi, wiyi yiyii ndu, walla timmugol limoore lewru saabaan balɗe mum capanɗe tati. Ko ɗum woni ko waɗataa luural. Ɗum noon eɗen paama ɗum e hadiseeje garooje ɗoo ɗee :
Hono Ibnu Umar (YMAM) wiyi “yimɓe njiyii lewru kaalan-mi nelaaɗo Alla (JKM) wonde mi yiyii lewru, nelaaɗo hoori, o yamiri yimɓe yo koor ndu.” Naniraa ɗum ko Abuu Daawuuda e Haakim.
Hono Abuu Hurayrata (YMAM) wiyi : “Annabi (JKM)o wiyi : so on njiyii lewru kooree, so on njiyii ndu kadi taƴee. So ɗum waɗanii on cuddi, timminee capanɗe tati lewru saabaan nduu.” Naniraa ɗum ko Bukhariyyu e Muslim.
Luure to bannge jiyɗe :
Kewal annduɓe jahri to bannge teskuya luural fotaani wonde e darorɗe lewru, kala jiyɗo lewru, haadi ko o neɗɗo juulɗo, nuunɗuɗo, yimɓe poti tan ko tuugnaade heen, fawaade e konngol nelaaɗo Alla (JKM) biyngol : “kooree so on njiyii ndu; so on njiyii ndu kadi taƴee!” Ɗum ɗoon ko eewnaandu huɓtidinndu. Juulɗo nuunɗuɗo ɗo waawi wonde fof so tawii o yiyii lewru, foti wonde ko yiyannde yimɓe fof walla leydi ndii fof.
So ɗum ɓennii, won naamndiiɗo mbele leyɗeele ɗe njiyataa lewru e gite mum en fotde lewbi jeegom ina poti hoorde walla alaa ? Heen bannge eɗen mbiya ɓe potaani hoorde, ngam Alla wiyi e nder Quraana mum tedduɗo oo “kala e mon ceediiɗo lewru yo o hoor ndu; so won e mon mo sellaani walla ko e ɗanngal woni, yo o sabbo haa balɗe goɗɗe. Simoore nagge. [Kaawise : 185]. Bannge keddiiɗo oo, ko so tawii won wonɓe toon ina ngoongɗini Alla, ɓeen ina poti ƴeewde no kooriri ngam, Alla wiyi: “eehey mon goongɗinɓe waɗɗiinaama e mon koorka hono no waɗɗirinanoo e adiiɓe on, mbele oɗon kula Alla.” Simoore Baqara woni [Nagge:kaawise 183] konngol nelaaɗo (JKM) wiyi : so on njiyii lewru kooree, so on njiyii ndu kadi taƴee. Mo yiyataa lewru, oo kam so wonaa tawa fawii ko e Montoor o hoora. So wonaa ɗum kam waɗɗaaki e makko horde so tawii o fawii ko e yiyde lewru.
Jookli koorka
Koorka ina jogii jookli ɗiɗi deggondirɗi ko heen goonga oo feeñata.
Ko reentaade taƴe ummmoraade e puɗal naange fayde e mutal naange, fawaade e haala Alla wiyde: “jooni kay piilondiree e maɓɓe mbaɗon ko Alla fawi e mon; ñaamee, njaree haa feeñana on diidol danewol ummoraade e diidol ɓalewol ummoraade e fajiri, refti heen timminon koorka fayde jamma. [Simoore baqara, kaawise:187]
Anniya:
Fawaade e konngol “ɓe njamiraaka so wonaa yo ɓe ndew Alla, ɓe laɓɓina wonande mo diinaa oo. [simoore Bayyinata, kaawise: 5]
Hol mo koorka waɗɗii e mum?
Denndaangal Annduɓe diina ina kawri koorka waɗɗii ko e ɓeeɗoo: juulɗo, jom hakkille, jontuɗo celluɗo ñiiɓɗo, woni duumiiɗo e nokku. Kono ɓeeɗoo sappo arooɓe ɗoo ɓee, koorka waddaaki ɗum en : kefeero; kaangaaɗo; cukalel; ñawɗo; ɗanniiɗo; dewbo jiyɗo ella; ƴiiƴam jibinirgol; mawɗo nayeejo gorko e dewbo fof; dewbo reedu ; e muyninoowo.
Ɓeeɗoo limtaaɓe noon won heen fotɓe yoɓde, won kadi fotɓe sakkaade miskiino ñalnde kala, won heen kadi koorataa njobataa. Ɗuum noon ma en paamoy ɗum e ko fayi arde so Alla jaɓii.
Jibriil Muusaa Joop


text:
Heewɓe cikkata ko koode ko ina pamɗi, ko ganndal ari jooni ko hollirii wonde ko ngoɗɗeeki majje tan addani ɗe famɗude e jiyɗe men, kono yoga e majje ɓuri naange mawnude laabi ujunnaaje !
Heewɓe cikkata ko koode ko ina pamɗi, ko ganndal ari jooni ko hollirii wonde ko ngoɗɗeeki majje tan addani ɗe famɗude e jiyɗe men, kono yoga e majje ɓuri naange mawnude laabi ujunnaaje !
Yoga e koode walla denndaagal koode cooynoto-ɗen ko naangeeji ɓoli, etee won e majje dewniiɗe tagopeeje (tagopeeje) no naange men ngee nii, no ɗe ɓurondiriri mawneeki nii, ko noon ɗe mbaydi to nguleeki. Won e majje ɓurɗe naange wulde no feewi, won kadi e majje jaasɗe naange nguleeki, won e majje ɓurɗe naange jalbude, won e majje kadi ko boɗeeje.
Yoga e koode cooynoto-ɗen ko naangeeji dewniiɗi tagopeeje, mi yiyaani ko haɗata men ɗaminaade nguurndam e dow wootere e ɗeen tagopeeje, teeŋti gonɗe e nokku mbo ɓadaaki naange mum en haa nguleeki duppa ko woni e dow mum en koo, kadi woɗɗaani nge haa ko woni dow majje fof fenndoo.
Ɗuum waɗi tagopeeje keewɗe njiytaama ina mbanngodoo e naangeeji goɗɗi, won heen ngoni ko e nokku baawɗo huufde nguurndam goɗɗe ngonaani heen, won heen kadi ko paali gaasuuju no tagofeere Rojju (jupiter) nii.
Ko sakkitii yiyteede heen ko tagopeeje tati ina ndewi e naange woɗeewe coy, hakkunde men e ngoon seto ko duuɓi 40 lewndu (hitaande annoore), yiyti ngoon seto ko lonngirɗe ESO gonɗe Cili (Chili), tagopeeje ɗee njerondirtee ko e Raam (Jaayre) walla Leydi (Aduna mbo ngon-ɗen oo). Jooni, caggal ngoo raddo lobbo heddii ko yuurnaade mbela ɗeen tagopeeje won ko wuuri e majje walla alaa. Ko adii fof alaa e sago ɗe mbaɗa ndiyam ndeelam nde miijee won ko wuuri toon, tawde ɗe ngoɗɗiraani noon fof naange majje, kadi yanti heen nge wonaa wulnge no naange men nii, ina waawi tawa eɗe mbaɗi diƴƴe.
Yanti heen alaa e sago kammu (atmosphère) kala heen tagofeere anndanee mbela ina waɗi Oksijen, Asot e gaasuuji goɗɗi keblooji nguurndam, wiɗtude ɗuum saɗtaani nde wonnoo naange ngee ko woɗeewe nge wulaani sanne, yiyde mbeelu tagopeeje ɗee e mayre saɗtaani, e nder mbeelu hee noon geɗe kaalaaɗe ɗee mbiɗtatee nganndanee.
Ɗoo e duuɓi 15 garooji yaama keɓen heen ko laaɓi, tawa juurnirɗe kese naatanii wiɗtude ngoon seto haawniingo.
Hoodere ndee hettanaama innde woni Trappist-1, tagopeeje ɗee ne ko Trappist-1b, Trappist-1c e Trappist-1d.
Trappist-1b wanngotoo naange mum ko e ñalawma e feccere, Trappist-1c ko balɗe ɗiɗi e ko seɓi feccere seeɗa, ngool banngagol woni ngol leydi men waɗata e balɗe 365, ɗuum firti ko eɗe ɓadii naange majje, kadi eɗe njaawi. Trappist-1d noon suwaa laaɓande en no foti waɗata haa firlitoo naange mum, kono ko hakkunde balɗe 4,5 e 73.
Tagopeeje ɗiɗi gadane ɗee ina waawi tawa eɗe nguli no feewi, sabu eɗe ɓadii naange majje, eɗe keɓa fotde laabi ɗiɗi haa nay ko leydi heɓata e naange e nguleeki (walla lewndu) kono ina sikkaa waasata ɗoo ɓuuɓi e dow majje sabu ɗe kollata naange majje tan ko yeeso wooto, ɗuum firti ko jamma e ñalawma lomlomtondirtaa e dow majje, heen bannge ko jamma haa cay, goɗɗo o ko ñalawma haa cay.
Hamadi Jah


text:
Meeɗi waɗde e sahaa gooto, gorko gooto, laamɗo jom laamanteeri njaajndi. Alla rokki mo juutde balɗe e neemaade e laamu makko e yiɗeede, kono Alla rokkaani mbo ɓesngu keewngu, sabu o dañi tan ko ɓiyngel gorel gootel, na wiyee Hammadi ɓiy laamɗo. O dañi ɓiɗɗo ko tawi o naywii no feewi, tawi o ɗamtindiima accude dono e Aduna. Waɗi sahaa gooto, o noddi ɓinngel makko, hono Hamamdi ɓiy laamɗo, omo ɓeta hakkille mum ɗo tolnii, mbela so o wirniima janngo, mbele Hammadi ina waawi jogaade lefol laamu ngol.
O wiyi ɓiyngel ngel « yah, addan am haangaaɓe nayo ! »
Hammadi fokkiti fayi nder saare, haa ari e caali bera mawki, o tawi worɓe heewɓe ina njooɗii ina njeewta. Ndeen o arii ha o faandiima caali kii tan, kamɓe fof ɓe ngummii, ɓe payi e Hammadi, aɓe calmina ɗum. Kala calminɗo mbo rokka mbo juuɗe ɗiɗi, tama junngo ngoo, hono no kala calminoowo salminaango moƴƴo nii, no neɗɗo salminirta neɗɗo tedduɗo nii. Wonaa kay salminde neɗɗo tawa na tami kuɗol almet e junngo mum ñaamo, saloo woppude kuɗol ngol saama, salminir maa caggal junngo, oon wonaa tedduɗo. Hammadi ɓenni fayi e danki bera hee, o tawi gorko na ɗaanii, o wiyi ɗum hello e tal. Oon girñitii. Hammadi wiyi « ar nooto baaba am ». Oon rewi e Hammadi ɓe peewi to galle laamɗo, ha ɓe njottii, Hammadi wiyi : « ko oo ngaddu-mi » Laamɗo oo wiyi mbo : « no tawru-ɗaa mbo?”
Hammadi wiyi : “taw-mi ko yimɓe ɓee fof na njooɗii na njeewta, kanko o mbo lelii hakkunde maɓɓe, o mbo ɗaanii”. Hammadi wiyi : “ɗaanaade hakkunde yimɓe, hoolnaaki. Kadi so woodii ko kewi, o mbo waawi finde tan o doga, so o naamnaama “ko kewi ?” o wiyata ko o anndaa, walla o fena o haala ko wonaa goonga. Baaba, oo ko kaangaaɗo !” Go’o.
Hammadi fokkiti kadi fayi saare, ha o ari e galle gooto, o nani ɗoon coow mawɗo. O seli ɗoon e galle hee. O tawi ko gorko jom galle oo fiyata debbo mum, esum en e sukaaɓe mum fof na mbeelti e mum, na nannga, hoɓɓe e hoɗdiiɓe fof ngari yeeɓde ɓe, ɓee na njala, ɓee na ngulla, sukaaɓe na mbiya “njaggee baaba hoto warde neene”. Baaba na jaggee tan na duuroo e juuɗe seerndooɓe. Hammadi wiyi e junngo makko teeɓ, wiyi mbo “ar nooto laamɗo!” O sukki e Hammadi, ɓe payi to laamɗo, ha ɓe njettii e yeeso laamɗo. Laamɗo wiyi : “no tawru-ɗaa mbo ?” Hammadi wiyi : “taw-mi ko o mbo fiya jom suudu makko”. Hammadi heɓɓitii wiyi “neɗɗo e aadee wonaa gootum, neɗɗo ƴoƴɗo dukdataa e jom suudu mum ender yimɓe saka fiyde ɗum. Jom hakkille fiyataa ɓiyum hakkunde yimɓe. Baaba, oo kay ko kaangaaɗo.” Ɗiɗi. So a yiɗaa ownude beelol koɗo maa, hoto dukdu e debbo maa e sukaaɓe maa e dow mum en.
Kadi, Hammadi fokkiti fayi saare, ha o ari e caali mawki na e hakkunde wuro hee. O seli ɗoon, o tawi ɗoon worɓe na njeewta daaɗe toowɗe, gorko gooto na heedi bannge. Kala kaalɗo, o yedda, tee o alanaa ɗum hay daliilu gooto. Hammadi yettii wiyi mbo “ar nooto laamɗo”. O ummii o rewi e Hammadi ha ɓe njettii e yeeso laamɗo. Hammadi wiyi “ko oo ngaddu-mi”. Laamɗo oo naamndii mo “hol no tawru-ɗaa mbo ?” O wiyi “taw-mi ko yimɓe fof ina njeewta, kaŋko gooto o mbo heedi bannge, kaalɗo fof o yedda, tee o rokkataa daliilu. Kala jeddoowo ko anndaa, tawata ko kaangaaɗo”. Tati.
Hammadi fokkiti fayi saare kadi, na yiyloo nayaɓo. O woni toon ko juuti, o arti e baaba makko. Oon wiyi mbo “Hammadi am, aay koy a ɓooyii toon koy, tee a artii, a addaani hay gooto. Mate a dañaani nayaɓo?” Hammadi wiyi “mi dañii kay”. Laamɗo oo wiyi mbo “hoto o woni ?” Hammadi wiyi “nayaɓo oo ko aan”. Laamɗo oo wiyi “ko tag maa wiyde ko miin ?” Hammadi wiyi “so neɗɗo wiyii ɓuri yimɓe fof ƴoƴde, ko kaangaaɗo”. Hammadi wiyi “ay ɓee tato, ko ɓe kaangaa koo fof, won ko ɓe nganndi ko a anndaa, won ko ɓe mbaawi ko a waawaa”. Laamɗo oo wiyi “ko kaal-ɗaa koo fof ko goonga. Nde mbiy-mi yo a addan am haangaaɓe ndee, ko tagi a addaani ɓe ngalaa comci ?” Hammadi wiyi “baaba mbiy-ɗaa ko yo mi addu haangaaɓe, a wiyaani yo mi addu ɓe cellaani!” Hammadi wiyi “kala baɗoowo ko fotaani wonde, ko aaɓnotaako, ko oon woni kaangaaɗo; kono mbo alaa comci kay, oon wiyetee ko sellaani!”.
Salli Sih, sakke mbo ñaamataa hake to Magaama tel : 46770262


text:
Cammbeen heeɗti ko fuɗɗaange Rooso, ko ina tolnoo e 30 kilomeeter pawɗo. Cammbeen jeyaa ko e ronndismaa TEEKAAN ; ko wuro jolfuɓe soñtungo maantinirngo ndema e awo maayo e caaɗli. Kala ɗanniyanke dewɗo e laawol godoroŋ ummingol Rooso ina tiindii Ɓoggee, maa rew e dow pom, tacca caaɗngol, kono kadi maa saggu ɗoon e poostoyel sanndarmori, rewɓe yonɓe ndiira paya e otooji dariiɗi kala, ina njariboroo ɗum en njeñtudi golle mum en ndema : manngooje, naana, dene ŋaaleteeɗe, makka, pataas ekn…
Oɗoo sifaa yimɓe ɓee e wuro ngoo, ko gila e ganni, sabu coftal maɓɓe kala jotondiri ko e liggeey leydi, ko ɗum ɓe nganndi, ko kayri wuurni ɓe, suɗi, holtini rewɓe e sukaaɓe maɓɓe. Yoga e cofte maɓɓe to bannge ndema ɓe mbaɗata ɗum en ko e nder caaɗngol ngol ɓe takkii ngol, e kala ɗo ɗemngal ilam haaɗata.
E joofirɗe kitaale 90, rewɓe ɓee keɓiino yamiroore laamu nde koppe ɓe cosnoo heɓata leydi ɗo lori leɗɗe ɓesnooje, ko ɓuri jaalɗude heen ko manngooje, coftal ngal rewɓe ɓe ɓuri daranaade sabu ɓe mbiyata : « ko kañje (manngooje ɗee) cuɗi min, cuuri min ».
E kitaale 89-90, ko lolliri kitaale « ewenmaa », wuro ngoo taccinaa, woɗɓe ngari njooɗii e wuro hee e sawndooji mum (leñol Rhahel en), e yamiroore laamu, pawi juuɗe mum en e kala ngalu walla gollorgal jeñtinoowal gonnongal ɗoon, leydi kam ardii heen. Ko ɗum addani ngesa manngooje ɗee ɓoccitaade juuɗe maɓɓe e sahaa nde ɓe ngarti (ɓe njeyaa ko e artuɓe gila 1995) ; e oon sahaa, ɓe keɓiino tottiteede won e leyɗeele maɓɓe, ngesa manngooje ɗee ko heen jeyanoo ; ɗum waɗi ko e maslahaa mo kamɓe e laamu nguu e tottanooɓe leydi ndii mbaɗdunoo (tonngaaka oon maslahaa tottitɗo ɓe, siifaa ko ñalnde 17 sulyee 1995). E nder oon maslahaa cammbeennaaɓe keɓiino rokkude ɓe ndaamordi, hakke leɗɗe ɗe ɓe keɓnoo lorde heen ɗee, leɗɗe tamarooje ɗe ɓeen puɗɗinoo lorde ɗee, ɗoofi, njahdi heen. Ko caggal maayde mawɗo safalɓe tottanooɓe leydi ndii e hitaande 2008, ɓiyum debbo, Alla anndi ɗo heɓi kaayitaaji, yedditii maslaha baɗanooɗo oo, wullitoyii to sariya, rokki mo hakke e ngesa baa. Gullitaali rewɓe cammbennaaɓe to ñaawirde too addanaani ɗum en heɓtude ngesa baa.
Alla anndi no ɗum fof ardi, kono ko laaɓi koo tan, ko e jilɓeende tabitingol sariya jeyi leydi mo 83-127 ñalnde 5 suwee 2003, yantude e dawrugol leñamleñaagu ngol laamu oon yonta addunoo e leydi hee, dawrugol ngol suwaa woppeede tawo, walla nii mbiyen dawrugol ɓeydungol ñiiɓneede. Gila wuro ngoo arti, alaa fof feere nde sakkaani ngam heɓtude jeyi mum, kono alaa ko newii heen haa e ñalawma hannde oo.
Haaɓre fuɗɗiima jolde e jom wuro en ɓee, rewɓe wuro ngoo ñaawri ko tawde wonii ngee tooñannge alaa ɗo wullitaa, laamu ko ko yeebii walla nii so en teyii mbiyen ko ko wuurii, feere mum en haŋkati ko kala nde manngooje ɗee ɓenndi, mbaɗa ceŋele mum en, petta walla ndoɓoo ɗe. Noon ɓe keewnoo waɗde ko adii, waɗa pooɗondire caggal ɗum tiɗɗee, kono hikka, e hitaande 2015, e lewru mee, nde wonde ɗum heewii doole, sanndormoori, ñalnde 24 mee , fawaade e wullitaango debbo capaato oo e yamiroore laamu, rewɓe njeenayo, mawɗo wuro e almaami jamaa e cukko mum mobbaa, mooftoyaa polis Rooso. Caggal ɗumɗoon, rewɓe ɓee ɓenninaa ɗoo e Nuwaasoot ñalnde 1 suwee ngam ñaaweede (ɓe kiisaa ko kamɓe ɓuri roondade bonannde), caggal ɗum fof ɓe ɗaccita ñalnde 11 suwee e dow yowre wonde « ko wellitaare e mudda tan » (liberté provisoire) mbele kadi eɓe ɓeydanee kulol, ɓe mbaasa waɗtude. Rewɓe ɓe kolliriii tigi rigi pellital mum en e nangtaade e jeyi mum en, tawa so loppitaama e juuɗe mum en ne, ko ɓurndoolaagu laamu waɗi noon. Kono kadi, e nder taariik rewɓe jolfuɓe, eɓe ciftora wonde ɓureede doole haɗataa neɗɗo haɓtaade haa ɗo doole mum kaaɗi, sabu rewɓe Ndeer (wuro jolfuɓe sara Dagana fonngo worgo), nde maalde diine hakkunde Almaami Fuuta e seernaaɓe safalɓe lollirnde Shaarbubba juuki ɓe e wuro tawi worɓe ɓee, e gardagol laamɗo Waalo Barak ina njahi ruggooji hedde hirnaange waalo diwaan Ndar oo, rewɓe tawanoo ɓe e wuro hee ƴetti petelaaji kaɓtii haa ɗo poolano. Daɗnooɓe heen fof ndenti e suudu wooturu, nduppi suudu nduu, ɓe mbiyi wonde «Rewɓe rimɓe, wartaade ɗum en ɓurani ɗum en waɗtoyeede jiyaaɓe ».
Ɗum ina addana en naamnitaade hol ko laamu faanditii e deƴƴere mum feewde e nduu iñcuru e ɗee pooɗondire gonɗe hannde e nder jeyi leydi ? Gila e kitaale 80, caggal laawɗingol sariya jowitiiɗo e jeyi leydi, ɓesnguuli daande maayo njiyri oon sariya tan ko leyɗeele mum en inan loppitee ina tottee arani en e nokku hee, e nder ewenemaaji hee, kala jom leydi tacinanooɗo tawti ko leydi mum rokkaama woɗɓe etee roŋkaama yo heɓte, podooje baɗanooɗe heen fof e sahaa nde ɓe ngartirtee ndee, kormaaka. Maa mbiyaa tan darnde laamu nguu hannde ko wiyde « ko min mbaɗaano, min pirtataa » , hay so tawii noon ko fenaande e tooñannge ! So laamu noon daraaki ñawndude luure jolooje hakkunde ɓiɗɓe leydi, wayi kono ngu darii ko darnde renndinde ɗum en nii.
Gelaajo


text:
Ferii sahaa gooto, gorko galo no feewi haa wonaa seeɗa, ina jogii cabbi cabbi na’i, bei’i, gelooɗi, pucci. No Alla waɗata, o yaawaani dañde ɓesngu haa o heɓi capanɗe joy hitaande, o naatani mawngu ndeysaan. Ɗoo, miijooji keewti ɓernde makko haa fakiti. Jawdi, reenooɓe ngoodaani etee o naatanii mawngu. Alla anndi battande ndii jawdi.
E nder ɗuum, o nani sardi aynaaɓe e safooɓe. So hiirii tan, o faloyoo aynaaɓe, maa o faloyoo gooleeje mum, o heɓa dow hoccere tan, o hiira miijaade : « Kooni ñalnde maay-mi janngo bona, jiirondiree haa laaɓa ».
E nder ooɗoo tanaa muusɗo, no Alla waɗata, joom suudu mum woni koriiɗo, o dañti. O heɓii ɓiɗɗo gorko. O dañii heen weltaare e weytaare no feewi no feewi. Nde yontinta ndurwaldi jomaama e jofaano weltaare mum. Sabu nguu ñalngu o yamirii aynaaɓe mum fof yoo ngorlo na’i, gelooɗi e pucci ndurnoya. Gayi kaɓɓaama gila beetawe. Wiiɗnde e biiɗngel fof njottaama. Innde weli tan, haa weltini kosɗe.
Nde Sammba heɓata duuɓi sappo, ko tawi omo weli aduna. Hawri Sammba leeli yahde, sabu mum sabbaade aynaaɓe be’i. Hade aynaaɓe be’i arde, ko hakkunde kiirɗe e ñalaaɗe. Ƴeew so o arii jooni e wuro, maa mbiyaa ma a taw wuro fof ko Sammba en. Sammba kay ñaamataa kaalis mbeewa, haa wonti jaaroore nde boombi nay maa joy ndawata daral.
Ƴeew, alaa ko gasataa e aduna. Ñalɗi Alla e duumaade, o ɓallii ɓuji kam haa takki, o diirani kaabi e biigi, ndeke kay Sammba ko pullo. Ƴeew , ñalnde ɓuƴi piɗɗaa o fuɗɗii nguurndam, ndeysaan. Sammba woppidaama e yumma mum ine woni reedu mawndu. Nde wonata lewru tawi Tektu ban Sammba jibinaama. Tektu ban Sammba tawri Sammba bewre, kamne bewi.
Ƴeew oo anndaa muuso, o anndaa so wonaa “huuytu njaraa gila leelaani” . Kaŋŋe e kaalis lelii ko e Tektu. Ŋari e mbaadi fof, Tektu ina wondi heen. Korsa Sammba e Tektu diwtii aada. So a yiydii ɓe, Alla e maɓɓe hawrude a sikat ko ɓe giƴiraaɓe. Tektu ina fompii, ina Sammba duwii kamne yoo tafane sabu wuro fayi ko ndiftungu.
Ngoon wuro ko hakkunde ƴamooɓe tan e ñaagotooɓe. Sammba, jamma, Sammba ñalawma, alaa ko faalaa so wonaa juurde wammbaaɓe. Ƴeew ɓeen mbaɗti jaarde puneeji, tawo ɓeen nganndaa jalo, jmmbere, nganndaa unu e ƴoogol. E nder ɗuum aduna waklitiima, caaɗli cumii, ñaaruuji pittiima, mbi’i hay ñuuñu wurataa heen, pusgu jolii.
Sammba en ndaayi, cooriima sahreeji. (..)
Tektu naatii mbinndaan, juuɗe puttii, pusi, goram woowaaani. Sammba bajal jinndaani. Sammba heɓat bool tan firla wona e ñaaykinde hunuko. Ndeysaan mette mbari yumma maggel, kono ɗum fof dey bajal dinndaani. Tektu naatiri ko lewru teemedere. Nde yoɓaa fof fecca e Sammba, fof dey bajal dinndaani. Sammba fijiri cukaaku mum, haa o heɓi capanɗe tati duuɓi, Sammba ko pijoowo tan, capanɗe nayi ndunngu Sammba ko pijoowo tan. Sammba dawat tan waɗoya karte walla feewa cokki. Sahaa fof ko o tiimtiiɗo e daarorgal. Haa heen gootol, no o yeesortonoo tan, haa donanngol wi’i e nder nofru makko pat. Ɗum nanngi mo kaawisaaji, ndeke bajal tinaani heɓii duuɓi baaba mum. O turi hoore, o tiimtii, o tawi hoore ndee jillii dunɗi, tan o wi’i “ko lati boni e hoore cukoyel keccel”. Hoore ranwii. Ndeen o ñaltoyii, Tektu ɓadini mo bool, ɓe ngoni e wottaade. O wi’i ɗum “mboɗo jogani maa hannde kabaruuji ɗiɗi.” Tektu wi’i mo : “mbaar ko jam ?”
– Go’o, hoto wontu mi soodande lati, hoore am fof ranwii tal, etee mboɗo anndi ko lati waɗi noon.
– Ɗiɗi, mboɗo yiɗi mballaa mi e paas mi wulloya baadiyaaji moolooji seeɗa, mi maayii yeeweende.
Sammbooy am, ɗum saɗaani ! Ko njogii-mi, walla ko ndenndin-mi e aduna fof ko onon.
Sammba hooti baadiya. Ñalnde o jofi e baadiya, Sammba waali faayteede, garɗo fof ko : “baaba jam hiiri”! Nde weeti ndiftungu waɗi. Sammba yahi ngam welnoyde, alaa fof mo o hawri toon so wonaa biyoowo mo “baaba”, maa “maama”. Bajal naji bonnde. Mette kaɗimo ñallinde. Tan o haftii o yalti. Hanti, ko “alaa baaba ñallin !” Tawi ko ɗum fof o añi nande. Meseere nanngi mo no feewi. Ndeen o yaltii wuro seeɗa o heɓi lekki, o jooɗii o mbo fettoo hoore omo woya “Ndeke mi naywii, ndeke mi naywii, mi rewii fijirde mi faggaaki, mi heborii maayde mi ɗalaani hay huunde e aduna, wonaa jawdi wonaa ɓiɗɗo.”
Giƴi am en fof mbaɗii galleeji, ndañii jawdi e ɓesngu. Hay haame am, hoore am, hay haame am, hoore am, ndeysaan !
Baadiya faaɗirii ɗum no feewi, jamma e ñalawma ko miijooji haa o jokkitii heen sabu mette.
Nimsa wuurtataa coodgu.


text:
E winndannde ɓennunde, en kaaliino ko fayti e Wolde Ɗacce. Eɗen njokka.
Wolde sompoor Foor Podoor wufti e gardagol kapiteen Federba caggal hare hakkunde makko e fuutankooɓe. Hitaande 1855 Federba (tawi lomtiima Protet e settaambar 1854) ummanii fandinde kalifaandi Waalo hade yande e juuɗe añɓe tuubakooɓe, hono Taraarsa en. Nde o nani fuutankooɓe ndeftiima Al Hajji Umar, miijo makko ɓeydii tiiɗde mo.
Ñalnde 25 feebariyee 1855, Federba fooli konu Waalo Waalo en e safalɓe, o boomi Ndeer, Dakaligu, Nayeere e Temi; o heɓti 2 000 ngaari, gelooɗi 3, 50 mbabba, o dahi 50 neɗɗo, o duppi gure 25.
Waalo Waalo en e mawɓe mum en fernooɓe, o wiyi ɗum en :
« so oɗon njartodini heddodaade e safalɓe, tee oɗon njaɓi yo Eli aro on, soklaani ko oɗon ngarta cuuɗi mon, ko oɗon ndarna cuuɗi e caale, sabu ko mi jogorɗo duppude ɗi. Mi wiyiino on, mi reftaninoo ma on, Waalo maa seertii e Tararsa, maa heddiima wiiɗnde ». Ko heewi e Waalo Waalo en e mawɓe mum en ngeggi, koɗtoyi Fuuta.
Tawde en njettiima ɗoo, eɗen mbaawi wiyde, Waalo waalo en hay so ndartiima tuubakooɓe no doole mum en potnoo, ndartoraaki no haanirta nii, tawa ko neɗɗo gooto, gaa gaa janfanteeɓe. Ko waɗi ɗum ?
Nde tuubakiri ari ndee, tawi ko laamu Waalo nduumiingu e macungaagu, yimɓe kaɓii ngu, maccuɓe murti njiɗi ɓooraade kalifaandi. Tee Barak en paamaano mbayliigu potnoongu naatneede e Waalo hakkunde yimɓe, lomtoo macungaagu mbele luure ɗee ina ngustoo, Waalo Waalo en ngonta neɗɗo gooto gaa gaa jamfankooɓe, ndartoo bonɓe, hare seernaaɓe Fedde juulɓe ronkii foolde haa naatna nguun mbayliigu.
Kinɗe gardiiɗe waalo ɗee ina ngoɗɗi wonde ngenndiyankooje, yiɗde laamu e ngalu addani Faraysenaaɓe waawde ɓilaade hakkunde maɓɓe, njeena won heen, toŋta ɓee, ŋaafta ɓeegaa, urɓa luure hakkunde maɓɓe. Ɗee geɗe kala kollitii alaa baawɗo yowitaade e ɗee kinɗe mbele na ngardoo here fooloore jiimooɓe, haa leydi men jeya hoore mum baŋ-yoo-baŋ, haa lorla neɗɗo e banndum iwa.
Pellital e coftal e cuusal maccuɓe e baadoolo en salaade tuubakiri e yiɗde huuñcude misibbaaji mum, addani ɗum en waawde ardaade koye mum en, walla dañde hinnde ardiinde ɗum en haa taftoo no poolirta koloñaal en. Waɗi noon ko aduna oo naatanii jamaanu keso, mo mbiy-ɗen empiriyaalisma e sawra porletaariyaa. Emperiyaalisam naatii, addorii mbaydi e tagoodi kesiri, alaa e sago kaɓtagol keso, golwole kese njiytee, ndartoree, golwole ndeen kiiɗɗii, hay so ina poola e kareeli mbaawaa foolde e wolde koloñaal.
Leñam-leñamaagal kinɗe gardiiɗe leƴƴi Waalo, Tararsa, Fuuta e Barakna. Safalɓe njeyaa ko e leƴƴi Afrik ɓurɗi dartaade koloñaal ; kareeli maɓɓe e tuubakooɓe ɓooyii, ɓurii duuɓi teemedde ɗiɗi. Nde Muritani heɓi hoore mum tawi kalifaandi tuubakiri yettaaki won e safalɓe e huunde e diiwanuuji maɓɓe.
Ɗo adan ɗoo, taariik Muritani e mo Senegaal, na njillondiri. Nde tuubakooɓe njiɗi hisbude njulaagu mum en, ciifondiri e Emiirui Tararsa, Aali Shanndora, Aali Kowri (20 sulyee 1785). Oon hunii maa wallit ɓe e njulaagu maɓɓe ɗacce, rokki ɓe ɗo ɓe mahi julorɗe maɓɓe, fodani ɓe wallitde ɓe ekn …
Oo dumunna ummii ko gila e Shammbonoo e Smaltse (Shmaltz) haa yettii Federba. Gardagol Louis Napoléon de Bonaparte (Napoléon III) guwarnama Farayse hawri ko e Protet ina woni guwerneer Senegaal (1850-1854), ɗum addani Faraysenaaɓe jogaade politik tuugnorgal koloñaal kesal.
Napoléon III yamiri Protet :
– Yo ruggooji safalɓe jiimɓe e maayo Senegaal ngoo nattu hanladi
– Yo njiimaandi Farayse e maayo ngo fanndu
– Yo o heerano ɓaleeɓe remooɓe daande maayo musibbaaji safalɓe yanooɓe e mum en ɓee.
Caggal nde o darni Foor Podoor, Federba woni Guwerneer Senegaal laabi ɗiɗi : ummaade 16 desammbar 1854 haa 4 desammbar 1861, e ummaade 14 sulyee 1863 haa 12 sulyee 1865. Nder ɗiiɗoo duuɓi jeenay, yettini palaŋ mo Bouet Willamez waɗnoo e mo Protet fuɗɗinoo siynude. Federba fuɗɗori haɓireede ko ruggooji, omo hona cefe e cogge safalɓe yiɗde eltirde ɓe heege. Ɓe kolliti mo ɓe ngonaa jawdi saka ɓe ngeltee. Ndunngu naati ɓe ƴirɓani rewo ; ceeɗu rewi heen, ɓe tellitii e maayo. Federba nuli e maɓɓe konu mum e nder Kajoor (febariyee 1856), o fuɗɗitii ruggooji makko. Won e mawɓe safalɓe mbiyi ina njiɗi jam, ɓe ciifondiri e Federba kaayit, ganndiraaɗo kaayit 20 mee 1858. Emiir, e daaɗe yonaaɓe mum, Muttaar Siidi e afo mum Siidi Mboyriika wiyi :
– O goongɗinii njiimaandi Farayse e Waalo e ko jokkii e mum : o jaɓii Jolof, Njaambuur e Dimat ko e ndeenka Farayse njeyaa.
– Kanko e wondiiɓe makko e ɓe na e yamiroore Farayse
– Ma o haɗ kala gonɗo e yamiroore makko taccude, tuubakooɓe njimiraani ɗum ;
– Njilaagu ɗacce na waawi waɗeede gaa gaa julorɗe ;
– Kubbal nattii, kono tan omo itta lempoo e njeeygu ɗacce (3%)
Federba siññondiri kaayit bayɗo noon e won e mawɓe Barakna, ñalnde 10 suwee 1858. (Federba jommbii wiyi ina haɗa Suwaaya en (seernaaɓe) tamaade. Ɓeen calii, e gardagol Sheex Sidiya el Kebiir, ndokki doole ko haɓdiiɓe laamu koloñaal, ɓe Muhammed el Habiib ardii).
Ko nii, Federba dañiri yamɗinirde, hay sinno ko seeɗa, njulaagu Faraysenaaɓe e maayo Senegaal (kareeli ɗii ndokkii mo faamde, alaa ko famɗi, tee Faraysenaaɓe njogoraani deeƴde so tawii keɓaani Tagaant e Adraar. Kono lomtiiɓe Federba ɓee kawri ko Malinaaɓe ngummaniima haɓde e tuubakiri. Ɓe tawi ɓe ngalaa doole kaɓtaade rewo e worgo kala, ƴoƴre maɓɓe rokki ɓe faamde alaa e sago ɓe maslondira e safalɓe haa yeeso. Ñalnde 2 abriil 1879 Biriyeer de Lil siifondiri e Aali Jommbot kaayit tuugiiɗo e mo 1858 oo ; kubbal ngal lomtinaa njoɓdi solleeji niila hitaande kala (solleeji ɗii njettiima e 1 200). Barakna en mbaɗti heɓde 2 000 sollewol hitaande kala.
Ina jokki


text:
Leydi Tuunus ɓuri leyɗeele Magreb fof famɗude wertallo. Ndi heedi ko hirnaange Afrik, heedi ndi e Orop tan ko 140 kiloomeeteer, tolnde kanaal Sisil. Heedi ndi bannge hirnaange ko Alaseri (ɗe ndenndi keerol ngol njuuteendi mum tolnii e 965 km), bannge fuɗnaange worgo ko Libi (ɗe ndenndi keerol ngol njuuteendi mum tolnii e 459 km), bannge rewo e fuɗnaange ko geec Mediteraane (njuuteendi tufnde mayri ko 1 298 km). Tataɓal leydi ndi, bannge worgo ko moraande Saharaa; bannge rewo ko kaaƴe mawɗe, no annama geejol nii. Hirnaange maggol ko weeyo mediteraane (hono kilimaa Orop), bannge rewo maggol ko kilimaa joorɗo, kilimaa Saharaa.
Fotde miliyoŋaaji 5 hektaar ko ko remetee gaweeje e oliwiyee.
Caggal duuɓi 75 njiimaandi Farayse, Tuunus heɓi hoore mum e hitaande 1956. Siifi jeytaare nde ko biyeteeɗo Tahar Ben Ammar, kono jonte seeɗa pawtii heen Habib Burgibaa ardinaa guwarnama gadano leydi ndi. Nde o yettii tan o ɓami sariyaaji potndooji rewɓe e worɓe : go’o e nder leyɗe aarabeeɓe.
E hitaande 1957 leydi ndi waɗtaa ndenndaandi (rippoobilik), Burgibaa waɗaa hooreejo gadano leydi ndi ñalnde 25 sulyee. E hitaande 1975 doosɗe leydi ndi mbaylaa ngam waɗde Burgibaa hooreejo kaaɗdi nguurndam. E hitaande 1980 jamfa laamu mo Alaseri e Libi pewjunoo yiytaa, gallinaa.
- Leydi korsundi
Tuunus ko leydi ndarjundi, korsinaandi. Finnde mum, ko ɓuri teeŋtude e faggudu mayri ummortoo ndi ko e wanngotooɓe (tuurist en). Tuunus ina jeyaa e leyɗe winndere nde ɓurɗe moƴƴude jaŋde : seede mum ko yimɓe ina ummoo haa e leyɗe Orop ngam arde safraade toon Kono Tuunus, wonande Tunisnaaɓe, tawi wontii jaynge : hay gooto suusaano haalde, alaa ko haali woytaade walla wullitaade e les laamu Ben Ali. Yoga e luulndiiɓe tawi ndogii njaltii leydi ; jaayɗe ko kiiɗaaɗe, hakkeeji aadee jaɓɓaaɗi. Ko ɓuri bonde, leydi ndi heblii annduɓe haa keewi, rokkaani ɗum en golle. Tee ñalnde kala nguurndam ina ɓeydoo saɗtude. Ko ɗum rewi haa ñalnde 17 desammbar 2010, «jom becek» biyeteeɗo Muhammed Buwasiisi, jahratnooɗo e duuɓi 26 fat duppude hoore mum, wartii. Waɗi mo wartaade ko ɗamtindaare : lorla laamu e fenaande e waasde jogaade ɗo wullitii e caɗeele nguurndam e ɗamtindaare naati mo, o wartii. Ko diwti heewde fof noon rufat ! Nii woni ndeen mettere heewtunoonde ɓerɗe Tuunusnaaɓe kala njibini murto. Ko huletenoo kala yettiima : so koyeera e maayde. Ben Ali, mo yimɓe kulnoo, cikketenooɗo maa laamo haa maaya, wattini ko dogde. Ndeke, alaa ko suuɗii e ñanngeende laamɓe sedduɓe so wonaa kulol reedu. Hay dara Tuunusnaaɓe nganndunoo e Ben Ali, so wonaa hulde ɗum.
BAB


text:
Mborosaaji paawngal ɓowɗi ko nay; holi kanji ?
- Paawngal kiisngal “plasmodium falciparum”
- Paawngal jontanɗe “plasmodium malariae”
- Paawngal duumingal “plasmodium vivax”
- Paawngal nayaɓiiwal “plasmodium ovale”
Paawngal kiisngal, ɓurngal bonde ngal
Ko ngal paawngal bonngal sibu angal wara. Peeñgol maggal ko e balɗe sappo e ɗiɗi. Mborosaaji paawngal ɓowɗi mbiltata ko e nder biige ƴiiƴam mboɗejam. Eɗi mbilta e nder kette heeñere. Ɗoo, joom mu mina waawi faawngude tawa fiɗaaka ɓowɗi ñawɗi. So paawngal ngal bontii ina adda ustam ƴiiƴam sabu ko ɓuri heewde e biige ƴiiƴam mboɗejam ɗam ko ko maayi, sabu pusat. Eɗi ngadda rafi poofnugol terɗe ɓalndu, adda e ngaanndi rafi henndu Pulaar wiyata ŋahe ngaanndi « ŋakko henndu ngaanndi ». Ina adda kadi paawngal ngaanndi (neuro-palu), joom mum huylitee waɗta haalde njanana, wulla, siñña, gergerta, won heen sahaaji wona e fettaade, wiyee wonde ko « naattaaɗo ». En mbiyiino to dow to wonde ɓowɗi ina mbaawi wiltude nder heeñere joom mum, faawnga tawa fiɗaaka ɓowɗi. « Ngaal paawngal wiyetee ko paawngal heeñere piltoongal (fièvre viscérale évolutive).
Paawngal heeñere piltoongal ina adda ɓuutdi heeñere, ina adda kadi ɓuutdi ɗaamol. Ɗiɗi fof ina mbaawi ɓuutde wona ɓuutdi heeñɗaamol. Ina adda kadi edda ɓurɗo bonde ina wiyee: paawngal haaɗhaaɗoonde heeñere mo biige boɗeeje, mo coofol.
Sifaa paawngal ngal ko hono nii : paawngal ñalawma gadano; paawngal ñalawma ɗiɗmo, ɓernde ƴeefoore, tuure, hoore muusoore, tampere, ƴakku, muus jokkorɗe.
Paawngal jontanɗe (plasmodium malariae »
Peeñgol paawngal ngal ko e jonte tati. So ngal fuɗɗiima e nder ooɗoo ñalawma, ngal artoyta ko ñalawma tataɓo. Ko ngal paawngal ngal bonaani etee ngal warataa.
Paawngal duumingal (plasmodium vivax)
Peeñgol maggal ko ñalawma gadano ; ngal artoya e ñalawma tataɓo. Omo leela feeñde sabu omo waɗa balɗe sappo e joy, heen sahaaji nii omo waɗa lewbi jeenay. Mboros o yaltata ɓalndu ko e nder duuɓi ɗiɗi.
Paawngal nayaɓiiwal (plasmodium ovale)
E ngal woodi e Afrik ; ngal alaa hiisa, ngal warataa.
Eddaaji walla fannuuji ɓowɗi ko nay
- – ɓowɗi jarooji ƴiiƴam neɗɗo
- – ɓowɗi jarooji ƴiiƴam jawdi
- – ɓowɗi gonɗi boowal e ladde
- – ɓowɗi gonɗi e nder cuuɗi
Hol no ɓowɗi mbiltirta ?
Eɗi cokli : – ƴiiƴam ; – ndiyam ; – nguleeki ; jine ; catallaaji ɗi mbawtaaka ekn …
Hol no ndeentorto-ɗen ?
Ngam añde woto ɗi njarde ƴiiƴam men, kuutoro-ɗen fabiyoŋaaji cuuwaaɗi. Ndeento-ɗen diƴƴe debbintooɗe e nder galleeji walla e mbeddaaji ; calo-ɗen catallaaji ɗi mbawtaaka. Ndufen kala kurjutu to woɗɗi, etee, so en ndañii, nduppen ɗi.
Hol no cafrorto-ɗen ?
So en tinii maale jontinooje, tiindo-ɗen to safrirde. Ko safrooɓe nganndi ko mbaɗanta en haa cellen.
Sammba Gata Bah, hooreejo catal kayhayɗi
———————
Tesko
- Biige : globules
- Yiyti jontinooje ko ganndo gooto ina wiyee Lavéran, to wuro wiyeteengo Constantinople, to Alaseri


text:
E nder fuɗɗorde fawaade e ko Alla wiyi : “eehey ma Daawuuda min mbaɗii ma lomto e dow leydi ndi”. Ngol lomtogol noon firti ko lomtaade annabaaɓe adinooɓe mo ɓee.
E nder fuɗɗorde fawaade e ko Alla wiyi : “eehey ma Daawuuda min mbaɗii ma lomto e dow leydi ndi”. Ngol lomtogol noon firti ko lomtaade annabaaɓe adinooɓe mo ɓee.
Waɗi noon ko Aadama wiyanooma, waɗaama lomto, Aadama noon lomtii ko winndere ina woodno ko adii nde o tagetee. Ndeen winndere momtaama haa laaɓi caggal ɗum Aadama tagaa. Daawuuda noon nde ari ndee, o tawi ko aduna oo woɗɗii, kadi won annabaaɓe ngadii ɗum, ko ɗum seerndi lomtooji ɗii.
Alla haali kaawisaaji ɗi ko to simoore “Saad”, tonngoode 26. Ganndo gooto, ganndiraaɗo Bun Man Mbahi, oon ko bittoowo, o wiyi : “hono Daawuuda, (MKM) oo, ko o ɓiy Aysaa ɓi’i Awkada, ummiiɓe e ngeñgu Ibraahiima Sehil Alla, (MKM), hono ganndo gooto kadi ina wiyee Ibnu kasiir o wiyi : nde Ɗaaluutata waraa ndee, ko ndeen Daawuuda lomtii ɗum.
Kanko Annabi Daawuuda won ko Alla waɗani mo, ɗum weeɓaani dañde e nguuurndam ɓiy Aadam, waɗi noon ko Alla renndinii e makko laamu e Annabaagal, ɗumɗoon wonaa huunde weeɓnde, ko ɗum ɓure mawɗe sanne.
Nde Annabaagal ngal e laamu nguu ngarata e makko ndee, tawi duuɓi makko ɓennii capanɗe nay hitaande. E dow ɗuum Alla toowɗo o wiyi : “min ndokkii ma ganndal e welde ko haalata”. Simooore Saad, kaawise :
Caggal ɗuum, nde Alla tabitini yamiroore laamogol makko e dow yimɓe, ko caggal ɗum o eggi fayde to nokku Baytal makdaas. E nder ɗeen kitaale noon, ɗe mbiyatee ko kitaale udditte, ngam ko ndeen o udditi nokkuuji garooji ɗooɗii : Saam, leydi Palestiin, e wuro Ammaan. Ngooɗoon wuro Ammaan ko kañum woni laamorgo leydi Jordani jooni, e Halabaan e Naasibayni e wuro Antaaba e Ordon. Denndaagal ɗeeɗo gure jangtaaɗe ko ndeen ngudditaa ; firti ko ndeen ɗe njuɓɓinaa njuɓɓudi moƴƴiri e nder laamu Daawuuda . Kono ɗe ngadii wonde noon ko e les njimaandi laamɓe ɗiɗo sanndollin ɓee.
Ngam winndiyanke biyeteeɗo Saad wiyi : “hono Alla toowɗo oo waɗanii Annabi Daawuuda ɓure mawɗe sanne, e teddungal mawngal, ngam o jippininii deftere wiyeteende Sabuura ndee e dow mum, ko noon kadi o heerinii ɗum welde sawtawol”, laatiima so o mo janngatno deftere makko ndee ko ina tolnoo e capanɗe jeeɗiɗi neema e neemaaji Alla toowɗo oo, so mo jannga noon kala paawngunooɗo, so nani ɗum ɗiftat, hakke e makko welde daande. ko noon kadi kala ñawɗo so nanii daande makko tan ina hasii Alla hokka ɗum jam. Ɗeeɗoo geɗe ko e ɓure janngugol Daawuuda jeyaa. Wiyaama kadi so o mo jannga ɗum e weeyo denndaangal yimɓe e jinneeji e ndiwri e kala muumunteewon ngarat ɓaɗtoo mo ngam heɗtaade ko o janngata koo. Won wiyɓe hay sinno ko henndu so finnii walla geec finnii, o mo jannga, ɗum deeƴat.
Caggal ɗuum, e nder kaaɗoo ngonka e nguurndam Daawuuda (MKM) oo, Ibiliis mo Alla huɗi oo naatni heen haasidaagal, ɗum wonti ngañamtumaagu to Ibiliis mo Alla huɗi oo, ngam e dow ɗumɗoon, Ibiliis ƴetti leggal hofi ɗum, o waɗi ɗum no baylol nih, o nanndidini ɗum e daande Daawuuda (MKM). Baylol ngol so honngii ina dillina ko heewi. Hakke e majjum welde, hakkillaaji mbaɗti feccaade ngam yerondirde ɗum e sawtawol Daawuuda, (MKM) oo. Nde ɗum yehi haa juuti, yimɓe ɓee mbaɗti huutoraade hono baylol Ibiliis ngol, hankadi ɗum waɗtaa gaaci.
Hono Ibnu Abbaas wiyi : won ko Alla heertidini Daawuuda to anndude jojjanɗe Aadee e hormaade ɗum e añde penaale. Hono Sadii wiyi : laatiima ina e nder Mihraab Daawuuda ɗoo ko ñaawata yimɓe, ko ɗum sirlu Alla mawɗo, ngam ina yowii to dow to Mihraab too, ceen gooto fenaande yettotaako ɗum. Ngam Daawuuda, so ñaawdooɓe ɗiɗo ngarii e makko, o wiyata ko yo ɓe mbaɗ woondoore, o ruttoo o wiya yo heen gooto fof weeynu juuɗe mum nodda Alla, so tawii o noddii Alla, so tawii ko goonga o woni, ceen oo telloo, so tawii noon o woni ko e fenaande, ceen o jaɓataa yortaade les, gonɗo e goonga oo so weeynii juuɗe mum dow noddii Alla, ceen oo yoryorta telloo, caggal ɗuum oon waɗa woondoore mum, so woondoore ndee gasii tan ceen o ƴeeŋta dow, firti ko kañum woni e goonga.
Mihraab noon firti ko ɗo Elimaan jamaa darato so ina juulna yimɓe. Kaawise goɗɗo oo : neɗɗo ooñiiɗo oo, so tawii o arii ɗo Mihraab ɗoo, omo addi sadak, ceen oo ina waawi jaɓde sadak oo, kono jaɓataa junngo makko ngoo, so tawii o wonndaani e laaɓal.
Hono winndiyanke biyateeɗo Saalabi wiyi : “gorko gooto meeɗii arde e gorko goɗɗo won kaŋŋe seeɗa mo o joginoo, o resndi oon kaŋŋe oo. Ndeen ɗum juutii seeɗa, o arti e gorko mo o resndunoo kaŋŋe oo, o naamnditii ɗum kaŋŋe makko, ndeke oon ina soomi janfa. Oon wuli wiyi o hokkaani ɗum hay kaŋŋe gooto. O wiyi haadi wonti a wulii mi hokkiino ma kaŋŋe, ɗum noon njehen to Mihraab Daawuuda too, ngoondaa ha mi yiya. Oon wiyi wallaahi, mi jaɓii, njahen toon mi woonda.
Caggal ɗuum, ɓe njahi to Mihraab too. Nde ɓe pelliti yahde toon, desndanooɗo kaŋŋe oo ƴetti kaŋŋe oo waɗi ɗum e wuddere sawru ndu tuggortonoo, walla mbiyen salamburu ndu o tuggortoo so omo yaha. Kono desndunooɗo kaŋŋe tinaani ɗuum. Nde ɓe ngari haa ɓe njettii to Mihraab ɗoo, desndanooɗo kaŋŋe oo o ƴetti sawru makko, o totti desndunooɗo mo kaŋŋe oo, o wiyi ɗum : “jaggan am ɗoo sawru am nduu, mi woondan maa. Oon ne jaggi sawru nduu, anndaa ko woni e sawru nduu.
Caggal ɗum o weeyni juuɗe makko dow. Ndeen o weeynii juuɗe ɗee tan, ceen oo yoryorti tellii les, o wiyi : aan Alla, ko aan ɓuri anndude mi tottitii jom kaŋŋe oo ko resnduno mi koo. Nde o gayni woondoore ndee tan, yimɓe kaawaa ngam o yanaani woondoore.
Haɗi mo yande woondoore ko sawru ndu o tottii jom kaŋŋe oo nduu, kaŋŋe oo woni ko e nder wuddere nduun sawru. Ndeen yahii haa weetii ɓe nduttii to Mihraab too ngam ƴeewde so ceen o ƴeeŋtii, nde ɓe njettii, ɓe tawi ceen fayii dow, kanko goonnooɗo oo, o wiyi : “tottit am sawru am hankadi, haadi mi woondii. Oon itti sawru tottiti mo, anndaa noon kaŋŋe mum woni ko nder wuddere sawru nduu.
Kañum ko ɗum janfa jahduɗo e goonga ngam nde o woondata ndee, kaŋŋe o woni ko e juuɗe joomum.
Haa tonngoode aroore njokken e “Jangol Daawuuda e nder caɗeele”.


text:
E dumunna mo o woni e Sawuud, o dañii jotondirii e yimɓe tato teskinɓe jotondiral battinɗe e nguurndam makko, e golle makko. Ko ndeen o anndi gorko biyeteeɗo Seek Alawi Al-abbaasi Al- Maaliki. Ko ndeen o yiyi Ceerno Saydu Nuuru Taal mo Senegaal. Ko e oon sahaa kadi, haa hannde, o anndondiri e debbo biyeteeɗo Hajjaa Maymuuna. Gadano oo, hono Seek Alawi Al-Abbaasi Al-Maaliki ko gorko ganndaaɗo sanne e nder wuro Makka ngoo.
To bannge asli ɓooyɗo, won wiyɓe wonde ooɗoo gorko ummorii ko to leydi Maruk. Won waɗɓe kadi wonde o yalti ko Aliiyu ibnu Abuu Ɗaalib (mo teddungal Alla winndaa e yeeso mum e caggal mum). Kawrital maɓɓe jibinii batte njeeɓeegu e kaawisi e aarabe oo, no Alhajji Mahmuud Bah wayi yaajde ngesa ganndal, teeŋti e mbaawka mum quraana. Seek Alawi habri ɗum baaba mum. Baabiraaɗo oo wiyi mo, kanko Seek Alawi, yo o hollu ɗum oon Ɓaleejo gulleteeɗo e waawde quraana. Baabiraaɗo oo kadi habri mo wonde baaba mum meeɗiino dañde koɗo gooto ɓaleejo, gila ko ɓooyi, ena wiyee Seek Umarul Fuutiyu Taal . Sifaaji ɗi o sifotoo e Alhajji Mahmuud Bah ɗii, e kaawisaaji Alla, ena kawriti e ɗi baaba mum sifaninoo ɗum e koɗo mum oo.
Seek Alawi nawi baaba mum to Alhajji Mahmuud Bah. Caggal calminaali gaadoraaɗi, baabiraaɗo oo naamndii Alhajji Mahmuud naamnde fof ɗe joginoo ko fayti e quraana haa yananaa toowgol ganndal mum. Gorko nayeejo oo nawi mo, kanko Alhajji Mahmuud, haa e suudu ɗo baaba mum jippinnoo Seek Umarul Fuutiyu, holli mo ndaɗɗudi ɗo Umaar lelotonoo e ngaflaawo mo aflotonoo. Nde Alhajji Mahmuud Bah anndini mo wonde ko kañum e oon Seek Umarul Fuutiyu njiidi leydi, diiwaan e leñol, gorko nayeejo heɓɓitii wiyi: “ko Alla tan yooɗi golle!”.
Alhajji Mahmuud Bah naftoriima nguun koɗungu e ngaal teddungal no feewi sabu e dumunna mo o woni ɗoon oo, o hoɗi tan ko e nder deftordu njaatigi makko oo ngam ɗaaliyaade defte. Ko ooɗoo Seek Alawi walli mo haa dañi winndaade e duɗe pattamlame bayɗe no Alfalah e Sawratiyat al Hinndiya. Ko oon kadi haa hannde janngini mo ko heewi e sariya e ñeeñal konngol.
To bannge Ceerno Saydu Nuuru Taal, taani mum Sayku Umaar Taal, ko neɗɗo mawɗo e nder laawol tijjaani wonande hirnaange Afrik. Alhajji Mahmuud Bah anndi mo ko e hitaande 1938, tawi omo ari, kanko Ceerno Saydu Nuuru Taal, e wuro Madiina, caggal sankaare denɗiiko ena wiyee Alfaa Haasimi. Nde Alhajji Mahmuud Bah nani garal makko, ñaagii jonte ɗiɗi ngam ɗoftude mo so tawii won ɗo o yiɗi yahde. Ko noon o dañiri fartaŋŋe wonde gite e noppi e juuɗe Ceerno Saydu fotde balɗe 15. Nde njillu ceerno gasi e nder leydi Arabii Sawdit, caggal nde teskii keɓagol makko e keewgol fannuuji ganndal ɗi o roondii, kanko Alhajji Mahmuud Bah, ñaagii mo, so o gasnoyii jaŋde, yo o faytu Fuuta mbele fuutankooɓe ena naftoroo ganndal makko sabu faandaare ɗaɓɓitere ganndal ko naftirde heen leydi mum e koreeji mum.
Neɗɗo tataɓo mo Alhajji Mahmuud anndondiri haa battini e mum ko Hajjaa Maymuuna ena jeyaa to wiyetee Doori e nder leydi Burkinaa Faso. Hajjaa Maymuuna ko juulɗo kulɗo Alla haa seedtini, ɗooftiiɗo doosɗe diine Lislaam haa tabiti. Hakke e dewal makko Alla e mawnude, hitaande fof o yahat Makka ngam hajjoyde. E ballal Alla e hoddiro mum, Alhajji Mahmuud Bah anndondiri e makko, resi mo. Nde o joofni jaŋde makko e hitaande 1939, ɓe ngartidi.
Geɗe keewɗe ena teskee e ngalɗoo daawal gadanal e nder nguurndam makko, kanko Alhajji Mahmuud Bah:
1- Aga baali, joom ngafeeji e dawnaaji, ganndunooɗo ladde sukkunde, yeewnde, wontude almuudo quraana haa ceernaagu tawa ɗum heen.
2- Faandaare e pellital ngal o yooɓii gila e nder Fuuta makko haa to Arabii Sawudit leydi aarabeeɓe, hakkunde janngude e hajjude.
3- Humpitooji e gannde ɗe o dañi e laawol gila e kewkewe baɗɗe ɗe o yiyri yitere makko haa e jikkuuji yimɓe ɓe hoddiro saabii jotondiral makko e mumen.
- Gartal Alhajji Mahmuud Bah e Afrik
Alhajji Mahmuud Bah ummitii funnaange, arti e Afrik ko e hitaande 1940. Oon sahaa tawi Almaañ ena tunngi mbawgu hare adunayankeere hakkunde mum e haɓre semmbeeji Orop (les puissances alliées de l’Europe). Kiisgol ndeenka e oon mudda yowitinoo ko e faayre tanaa Almaañ yantude e ƴellitagol laawol Hamaahullaah e nder huunde leyɗeele Afrik bannge hirnaange gonɗe les njiimaandi Farayse, tuggude e hitaande 1930 fayde e hitaande 1940. Tawi kadi, e oon sahaa mo kaaleten, won miijooji wahaabuyankooji puɗɗinoo sooraade e nder Afrik gila e hitaande 1930. Ngam jaribaade e rewindaade geɗe joom laabi en ɓee, tuubakooɓe ɓee mbaɗti wallitde yahooɓe hijjoore hitaande kala. Kono nde miijooji wahaabuyankooji puɗɗii jaalɗaade, salaade celi wonande diine Lislaam gadano oo, haɓaade ɓeydi(ñiŋniiɗi), mbilewu e sirku, paaynii tuubakooɓe jooɗaninooɓe koloñal e seernaaɓe joom laabi en wonnooɓe e leydi Senegaal, ɗo ngondu-ɗaa, hitaande fof heewɓe ena ngummoroo feewde Makka.
Ko e oon sahaa, Alhajji Mahmuud Bah ummitii funnaange caggal duuɓi 12 ɗi waɗi e Hijjaas, fayti leydi mum. Ɓiyiiko debbo afo oo jibinaa ko e laawol e nder leydi Sudaŋ. Oon wiyetee ko Amkadaar walla Aysata. Gartal makko waɗii caɗeele haa ɓurti. Caɗeele makko puɗɗii ko ɗo wiyetee Moraad. Ɗoon ko keerol hakkunde Niseriyaa, njimaandi Engele e Niiseer, njiimaandi Farayse. Ɗoon duwaañ nanngi kala ko ɓe njoginoo e defte e geɗe goɗɗe. Fotde 40 wakannde, wooto heen fof ena waɗi 60 kg teddeendi defte. Kanko Alhajji Mahmuud Bah o nanngaa o sokaa, e wiyde maɓɓe, sabu o alaa kaayitaaji ɗi ena kollira wonde o jeyaa ko e leydi ngondi e les njiimaandi Farayse. Ko goonga noon, ɓooygol makko to Arabii Sawudit, kuɓindagol makko ɗemngal arab ngal haa seedtini yantude e bakane defte ɗe o addori ɗee, ena tuumni. So o tuumaama kadi wonde ko Arabii Sawudit neldi mo e Afrik ngam sarde pinal Lislaam, ko huunde waawnde deeƴde e nder hoore mo humpitaaki. Sabu so en nduttiima e daartol, ena teskaa kala nde filñitere mawnde walla ɗo hawñitere teskinɗe waɗnoo e nder leyɗeele hirnaange Afrik, ena hasii tawata ko diine Lislaam sakkii ɗum. Gila noon e wolde muraabituun e teeminannde 11°ɓere, dillere Nasser Eddiin, wolde almameeɓe e hitaande 1776, nde Sayku Umarul Fuutiyu Taal ƴefti fetel diine e hitaande 1850, darnde Almaami Saamori Tuure e hitaande 1880 haa e Ceerno Mammadu Lamiin Daraame, ekn ko yimɓe yahruɓe pinal diine Lislaam kadi yoga heen ko haɓotonooɓe laamu tuubakooɓe e pinal mumen. Alhajji Mahmuud Bah ne ko ndeen ñaawoore ɓe ñaawi ɗum. E oon sahaa nii, tawi engelenaaɓe ɓee e faraysenaaɓe ɓee fof ena puɗɗii sikkitaade cargol diine ngol soomorde goɗɗum.
Nii woni Alhajji Mahmuud Bah sokaa ɗoon e Niiseer lebbi keewɗi. haa niiseernaajo gooto, ganndaaɗo, joom geɗal, ena wiyee Seek Alhajji Kaydi Tuure, ñaaganii mo, o ittaa ɗoon. Nde tuubakooɓe ɓee ngitti mo ɗoon, nawi mo ko Ñaamee, uddoyi mo toon fotde hitaande haa keɓi ɓataake kumpital ummoriiɗo to Ndar e to Ndakaaru wonde Alhajji Mahmuud jeyaa tigi ko Muritani, leydi ngonndi e njiimaandi Farayse. Ko ndeen woni nde Alhajji Mahmuud Bah artiraa, ena waɗdaa e reenooɓe, rewnaa Wagadugu, ɓenninaa Bamako e Kaay, uddoyaa Ndakaaru. Caggal ɗuum, o ɓenninaa Ndar, kanko e wondiiɓe makko fof ɓe cokaa ɗoon. Ɓe uddaa ɗoon fotde balɗe, ko adii nde ɓe njolnirtee waawnere e laana cuurki mbiyeteeka Siin fayde Kayhayɗi, laamorgo diiwaan Gorgol. Kumaandaŋ tuubaak gonnooɗo ɗoon, e oon sahaa, jaɓɓorii mo ko nuskinde mo e hollude mo ngañgu ceedtinngu : Hol ko addu maa e ndii leydi, aan e ɗee kaake e nguu jamaanu fof, no ko a kaananke mawɗo walla galo kuɓɓuɗo ?
Ɓe nawaa, ko adii fof, to qaadii Ceerno Usmaan Bookar Bah, caggal ɗuum ɓe payi Jowol, ɓe njaɓɓaa jaɓɓungal ngal daartol ɓooyata haaltude.
Gelongal Fuuta lollirɗo, Njaay Saydu Aamadu


text:
Hoodere laaci Halley I Hoodere laaci Halley ɓuri koode-laaci ɗee kala darjude e anndeede. Feccere hakkundeewol bolol mayre ina ɓeta miliyaaruuji 2 e 700 miliyoŋ kiloomeeteer.
Hoodere laaci Halley I Hoodere laaci Halley ɓuri koode-laaci ɗee kala darjude e anndeede. Feccere hakkundeewol bolol mayre ina ɓeta miliyaaruuji 2 e 700 miliyoŋ kiloomeeteer. So nde ummiima e nokku, nde reftata ɗoon ko duuɓi 76 caggal ɗuum.
En mbaɗiino e mayre winndannde, njaltin-ɗen ɗum e Fooyre Ɓamtaare tonngoode 20, sulyee-settaambar 1985. Tiitoonde ndeen winndannde wonnoo ko : “Mate eɗen njogori yiyde hoodere laaci Halley ?” Ko ɗumɗoo mbinnduno-ɗen heen :
“E ko annduɓe mbattindii saaktude, HL-Halley weleta yiyde ko e dumunnaaji ɗiɗi : ñalnde 27 noowammbar 1985, e ñalnde 11 abriil 1986. Kono tan, enen wonɓe rewo ŋorol peccol leydi ɓee, en ngalaa “saas” yiyde nde no haanirta nii. Ittaataa, e no ɓe mbiyri, kala jogiiɗo lonngorɗe moƴƴe, maa waaw seedaade nde e maayirɗe noowammbar 1985. E nder lewru desaambar 1985 e nde fota waawde seedoreede yitere hakkunde moɓe koode … Kono tan nde nde welata yeeɓde ndee, hedde 15 marsa 1986 tawata ko nde lesɗi no feewi.
So nde feeñtoyii, maa yitere waaw seedoraade nde no haanirta nii kono ko wonande wonɓe worgo ŋorol peccol (ko anndi e Ostaralinaaɓe e Afrik worgonaaɓe e amerik worgonaaɓe ekn …). Ndeke ko yaakoranoo koo ina waawi waasde huuɓde ngati ƴeewirɗe mawɗe ɗee fof ngoni ko rewo (Orop, Amerik…). Kono tan haawnaaki “nulaaɓe” men weeyo cooytina jikke oo, sibu e oo sahaa laaɗe wiɗto joy ina poti jaɓɓoyaade nde e deeydude e mayre ngam sunnaade nde : gootel oropnaawel, ɗiɗon sowiyetnaawon, e ɗiɗon sapponeewon, e lewru marse 1986. HL-Halley waynotoo saraaji leydi ko e lewru mee 1986. Haawnaaki guurɗo haa hitaande 2062 fof nanta haala mayre.”
Hoodere-laaci “ISON” I Hoodere-laaci ISON e naange ndokkondiriino aadi ñalnde 28 noowammbar 2013. Ndee hoodere laaci noon ummii ko to woɗɗi saɗne, sibu ko to ruulde wiyeteende Oort, nde nganndu-ɗaa hakkunde mum e men ina wona hitaande-annoore (10 000 miliyaar kiloomeeteer), ɗum firti ko so a torsii ɗoo ampul maa, annoore mum ina doga hitaande (balɗe 365) nde yettoo toon. Ko goonga noon, ISON wirtoto naange tan, wirtungo woɗɗungo, sibu oon sahaa ko ina ɓura miliyoŋ kiloomeeteer ina ɓilii hakkunde majje (1,1 miliyoŋ kiloomeeteer), kono enen kam mbiyaten ko nde ɓalliima naange no feewi, sibu kayre ɓuri en ɓadaade ɗum laabi 150. Ko ɗum waɗi nde rewi ko e nokku mo nguleeki mum ɓuri 2 700°C (100°C fasnata ndiyam) !
En mbiyiino wonde hoodere laaci-Halley yillotoo en ko laawol gootol duuɓi 76 fof, ndeke Halley ina heewi e men koyɗe. Waɗi en wiyde noon, ko ISON yillotoo en ko laawol gootol duuɓi 900 000 kala !!!
ISON noon ko yiytaa ɓooyaani hay dara sibu ko ñalnde 21 settaambar 2012 tan, to Riisi, to nokku ganndal ine wiyee “International Scientific Optical Network (ISON )”. Ko oon nokku hoodere-laaci ndee inniraa. Njaanjeendi mayre ko hedde kiloomeeteruuji 5. Teddeendi mayre ko hakkunde miliyaaruuji 3 e miliyaaruuji 3 miliyaar kg. Ruulde Oort woni ko to keerol hakkunde yuɓɓo naange (10 000 miliyaar kiloomeeteer) hakkunde mum e naange.
“ISON” roytii haa laaɓi
Hankadi dey, ñaawaama. Hoodere laaci ISON, maayii tigi. Ko goonga annduɓe cikkiino, e maayirɗe noowammbar 2013, caggal nde cooynitii nde ootoo bannge naange, wonde nde daɗii. Kono, ma a taw ko coftel maayde wonnoo, firti ko e oon sahaa, ina gasa tawa ko ɓe njiynoo koo, ko ruppitannde roytinnde ko heddinoo e hoodere ndee. Ɗum noon ɓooɗde galaas moolanaande ndee (hoore hoodere laaci ndee) saayii haa laaɓi nde tacci nguleeki naange men, tolniiki e 2 700°C, tawi dey ko ɓuri miliyoŋ kiloomeeteer ina ɓilii hakkunde majje (1,17 miliyoŋ kiloomeeteer). E oon sahaa, leƴƴannde fof ko ina tolnoo e miliyoŋaaji tati toŋ ina iwa e mayre. E wiyde Alex Young, gooto e mawɓe NASA “hay so tawii en nganndaa tigi-rigi hol nde maayi, ina sikkaa ko nde roytunde haa laaɓi ». « Alaa ko e heddii e hoodere laaci ndee so wonaa ruulde ndoondi nde alaa aaludere”. Ɗum firti tan, ko sooynanoo caggal nde hoodere laaci ndee tacci nokku ɓurɗo ɓallaade naange oo, woni jamma alkamiisa jofi aljumaa 29/11/2013, ko heletinnde aaludere ndee tan… “Kono hedde tisibaar ñalnde aset 30/11/2013, hay huunde yiyotonooka e mayre, so wonaa ruulde punndi…”
Ɗum noon, kayre e Manndelaa njokkidaa balɗe. Hoodere laaci moolanaande saayii e kammu, hoodere woɗnde moolanaande moolee, ñifii to Afrik worgo. BAB
Bookara Aamadu Bah
Ŋaro tonngoode 20 Fooyre Ɓamtaare
Winndannde ndee
Natal kollitowal bolol Hoodere-laaci Halley


text:
Ko Dooro Kudiyel o nodirtee, kono innde makko timmunde ko Maamuudu Demmba Bah.
Ko gooto e naalankooɓe heewɓe ɓe Muritani moofti tawi ko ñeeñɗuɓe e fannu naalankaagal. Dooro ko koɗoowo, jimoowo e binndoowo jime e jimɗi naatna ɗum en e nder gaaci. O feeñnini naalankaagal makko ko e pelle ɓamtaare pulaar. To wuro makko liksayba Gorgol, ko kaŋko nii woni hannde kalfinaaɗo jaŋde catal ngal, ko idii ɗum o wonii e K.J.P to leydi Koddiwaar catal Segelaa.
O golliima e Fedde Ɓamtoore fulfulde to leydi Libi, peŋgal Mursuk kam e cate Sabha to Tiripoli. Alla ina hokki mo kadi fartaŋŋe janngude e haalde ɗemɗe mawɗe, guurɗe, bayɗe no Engele, Almaa, Itaaliyee e Españool seeɗa, yantude e ɗemngal Farayse ngal o jannginta hannde, e ooɗoo Sahaa to Nuwaadibu. Ko o jirwinoowo dingire pinal e naalankaagal, hono no natal ngal hollirta-mo-ɗo e (fête de la musique, Alliance Franco-Mauritanienne de Kaédi) yuɓɓinno ñalde 26/06/08 to Liksayba. O hawritii heen e naalaŋkooɓe woɗɓe jeyaaɓe e leƴƴi Muritani fof. Sikke alaa so tawii Moritani tottii hakke naalanke haa timmi, no Mali maa Senegaal mbaɗi nii, o jeyetee ko e waawɓe, toownude pinal men.
So tawii won jiɗɗo jokkondirde e makko ina mbaawi noddude mo e noddirkon makko : 694 39 31 / 222 68 99.
Abuu Kan (Nuwaadibu)


text:
Pelle ɗe ngonaa laamuyankooje ina ñiŋa teettugol kolaaɗe daande maayo
Ardiiɓe pelle jeyaaɗe e Dental pelle Ngenndiije Daraniiɗe Jojjanɗe Aadee (FONADH) njuɓɓinii yeewtere jaaynde ñalnde altine 27 desammbar 2010, ngam ñiŋde tettugol kolaaɗe daande maayo. Mammadu Saar, gardiiɗo Dental ngal teskiima wonde « gila ewenmaaji 1989, leyɗe yimɓe hoɗɓe daande maayo
ceeraani e teetteede, tawi ko e ballondiral e jooɗaniiɓe laamu ngu e ɗiin nokkuuji, yimɓe ɓee fof e hollitde mettere mum en.
Wonande FONADH, ngonka ka ɓeydiima bonde e dumunnaaji cakkitiiɗi ɗi, sibu laamu ɓaftanii arani en kolaaɗe mawɗe, rokki ɗum en tawi diisnondiraani e joom leydi ɓe. Ɓeen ne ngirñitiima ngam reende jeyi mum en e hakke mum en, ɓe cuurti jaɓɓugol laabi sariya keewɗi lelnanooɗi e ordonaas 83.127 mo 5 suwee 1983 kam e jamirooje mum ciynugol (décrets d’application).
Pelle ɗe kaalaani inɗe rokkaaɓe kolaaɗe ɓe walla sosiyeteeji dokkaaɗi ɗi, kono tan won wiyooɓe ko sosiyeteeji Sawuudnaaɓe, Sudaannaaɓe walla nii Ameriknaɓe …
Fonadh ɗaɓii ɗooftagol « hakke jeyi yimɓe wuurɓe e ɗiin nokkuuji ndema mo laamuuji Afrik Faraysenaajo hirnaange (AOF) heptinnoo, ɗe sariya jeyi leydi 83.127 mo hitaande 1983 kam e hoore mum kadi heptini, kollitoowo wonde leyɗe binnditaaɗe e inɗe mawɓe gure walla dente e hoohooɓe mum en ko jeyi dokkaaɗo ɗeen gure walla dente ɗe ɓeen mawɓe walla hoohooɓe ngardii. »
Ɓeydi bone, ko e Muritani, won heewɓe ndokketee leyɗe ngam yeeytoyde ɗum en coggu tiiɗngu sosiyateeji arani, nde tawnoo ɓe mbayi ko no remooɓe ɓe koye mum en, ɓe ngalaa doole moƴƴinde ɗeen leyɗe.


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Burkina : Sarɗi woote ɗin firaama e Fulfulde
Ko e Alkamisa, ñannde 18 Fabraa’iru 2016 woni ko kumpital ngal yowaa ka lowre burkina24.com e kuɗol Oui KOETA, wonde Sarɗi woote (code électoral / electoral code) ɗin Burkina firaama e ɗemɗe tati ngenndiije, ɗen woni: Mooree, Julaa e Fulfulde. Ɗum non ko eɓɓoore goomu kippungu fii woote ɗen lesdi Burkina hino wi’ee commission électorale nationale indépendante (CENI), e ballal lesdi Kanadaa ndin wondude e karallooɓe (experts) Eropnaaɓe kippuɓe fii ƴeewtagol woote ɗen hino wi’ee centre européen d’appui au processus électoral (ECES).
« Ɗii sarɗi woote wallitoray tawtondiral fotondiral”. Tawde non ɗi “newinanay jamaa on hollugol miijo maɓɓe..”
Ngel deftel firaangel e ɗen ɗemɗe tati ngenndiije, yaltinirano e muuluuje 6.000 sennditaa hakkunde ɗen ɗemɗe tati.
“fotde ɗee duttorɗe (documents) firaaka e ɗemɗe ngenndiije ɗen, haray hino heddii taho”
Hino jeyanoo e ekipu / diɗɗal kippunooɓe ngon firo, Dokteer Iisaa Jallo. E konngol maɓɓe: “fotde ɗee duttorɗe (documents) firaaka e ɗemɗe ngenndiije ɗen, haray hino heddii taho”. Sabu non –e miijo maɓɓe- ko seeɗaaɓe nii woni ko ɗiggini ɗemngal Faransi ngal e nder Burkina, “hay ɓen ɗon le, ko maa ɓe wallitora saggitorde e wonndeejee”!
Wano Luc Pincince, halfinaaɗo on alhaaliiji ɗin ka yaakitorde Kanadaa holliri non fii nafa firo ngon ka ɗemɗe ngenndiije, « ɗii sarɗi woote wallitoray tawtondiral fotondiral”. Tawde non ɗi “newinanay jamaa on hollugol miijo maɓɓe..”.


text:
Etaa siwil ko denndaangal kaayitaaji ɗi ɓiyleydiyanke hatojini e jogaade mgam haa waawa anndeede seerndee e heddiiɓe, waawa kadi huutoraade ɗi e fiyakuuji ndenndaanndi : ɗum woni kaayitaaji ɓurɗi lollirde kaayit juddu, kaayit dewgal walla cergal e kaayit cankagol. Keɓgol ɗiin kaayitaaji noon ina jeyaa e ngoƴa yoga e ɓiɓɓe leydi ndi, sabu saɗtande noon ɓeen e waasde newaade laabi keɓirɗi ɗiin kaayitaaji. Ɗeen caɗeele ina mbaawi tonngaade e sababuuji ɗiɗi :
1. Ŋakkere pinal ɓesngu ngu, waasde ummanaade keɓgol heen kaayit fof e sahaa mum sabu waasde faamde hol ko etaa-siɓil nafata.
2. Caɗeele kawreteeɗe nder Administaraasiyoŋ sabu mum wonde njuɓɓudi ndi liggotooɓe mum ngoni yimɓe ɗaɓɓooɓe njeenaari e kala ko ina ngollanoo ɓesngu ngu. Walla noon tawa ɓeen liggotooɓe e laamu ndaranii e ɗo keedi ɗo, ko miijooji mum en dawruwol walla welemma pittaali numen, tawa e ɗum woɗɗondiri e ko laawol yamiri ko.
Ko ɗum addani min yiɗde hollitde on e faccirande on hol ko sariya lelnuɗo etaa-siɓil yamiri ko feewti e ɗeen geɗe, mbele oɗon mbaawa anndude laabi ɗi pot-ɗon rewde, ko woni heen hakke mon e ko farlii e mon. Fayndaare ɗum fof noon ko mbele oɗon mbaawa daranaade hakkeji ɗi sariya rokki on.
Naamne sappo ngam anndude hol ko woni Etaa-Siwil
Sabu teskaade ngoƴa Muritaninaaɓe e keɓgol kaayitaaji addani kuuɓal Dowla kalfinaangal Etaa Siwil lelnude ɗiiɗoo dabi ngam wallitde ɓe e anndude laabi deweteeɗi ngam tabitinde haŋŋeeji maɓɓe e farillaaji pawiiɗi e maɓɓe.
Hol ko woni Etaa Siwil :
Etaaa Siwil ko kewkewe kewanooje neɗɗo, teskoree binndol e nder kaayit, tuggi nde o jibinaa haa nde o wirnii.
Hol ko Etaa Siwil nafata ?
Etaa-Siwil nafata ko seedtaade goodaangal maa e aduna o, anndinde ma, fenñina jeyeede ma e nder renndo ngenndi ndi. Etaa-Siwil ina wallit maa naatnude ɓiɓɓe ma lekkon, wallit ma ɗaɓɓude liggeey e ummanaade yoga e haajuuji aduna (yeeyde walla soodde, ɗannaade ekn… ) So tawii neɗɗo alaa Etaa Siwil (kaayitaaji) alaa ko waawi ummonaade e geɗe cifaaɗe ko adii ko.
Hol kaayitaaji limteteeɗi e Etaa Siwil ?
Ɗo e Muritani ko kaayitaaji nay cifetee ko e Etaa-Siwil njeya, holi ɗiin :
– Kaayit juddu : ko kañum teskotoo jibineede neɗɗo, sahaa e nokku ɗo jibinaa, inɗe e jettooɗe jiknaaɓe mum. Tesko-ɗen : kaayit juddu wonaa seedantaagal ganndinoowo neɗɗo, oo seedtotaako jeyeede ma e leydi. Ɗum noon mbaason jaawondirde kaayit juddu e nasiyonaalitee (seedantaagal jeyegol e leydi).
– Kaayit dewgal : teskotoo ko dewgal hakkunde yimɓe ɗiɗo tawa ko jom njogorameeje ceertuɗe (debbo e gorko). Ngaal desondiral ina addana gooto e maɓɓe fof jogaade hakke e goɗɗo o e baɗɗiiɗi ɗum.
– Kaayit ceergal : teskotoo ko pirtagol dewgal gonnongal hakkunde resondirɓe.
– Kaayit cankagol: teskotoo ko maaygol neɗɗo. O sifoo sahaa maayde nde kam e nokku o e inɗe jiknaaɓe makko. Ɗiiɗoo kaayitaaji fof mbaanjittee ko e nder karneeji gonɗi e nder kominaaji mon. Ko ɗum waɗi, oɗon poti humpitde kala ko kewani on mbele sahaa kala nde coklu-ɗon gooto e ɗiin kaayitaaji mbaawon heɓde heen tumbutere e nder santaruuji Etaa-Siwil.
Hol no neɗɗo humpitirta kewkewe jowitiiɗe e Etaa-Siwil?
Kewkewe jowitiiɗe e Etaa-Siwil poti humpiteede ko e kala nokku gonɗo e nder keeri ngenndi ndi, yettinee gooto e wallidiiɓe Etaa-Siwil (auƴilliaire de l’état ciɓil) wonɓe en nder leeɗe. Oon tonnga ɗum e nder kaayit. Ko kaan tonngaaka yettintee Santar Etaa-Siwil jowitaaɗo o ngam peewnugol kaayit Etaa-Siwil coklaaɗo oo. Caggal leydi, kumpitgol kewkewe Etaa-Siwil tuugotoo ko e sariyaaji leydi ngonaandi ndi. Ɗiin kaayitaaji peewnaaɗi caggal leydi poti ko waañnjiteede e karneeji Etaa-Siwil gonɗi e nder Ambasaduuji walla Konsilaaji. So tawii leydi njaatigeeri ndi udditanaani tumarankooɓe karneeji mum etaa-siwil, humpitgol kewkewe Etaa-Siwil waɗetee ko e Ambasaad walla Konsilaa leydi men to ndiin leydi.
Hol lajal dottangal ngam kumpitgol kewkewe etaa-Siwil?
Lajal laawɗinaangal ngam kumpitgol kewkewe Etaa- Siwil ko lebbi tati. Ngaal lajal dogata ko tuggi ñalawma nde huunde nde kewi walla so wonaani ñalawma o kam, wona ñande huunde nde joofi (yeru ko wayi no ceergal).
Kumpital baɗangal caggal lajal laawɗinaangal.
Caggal lebbi tati ɗi, kumpitgol kewkewe Etaa-Siwil mbaawata waɗeede tan ko caggal nde sariya taƴaa e nder ñaawirde. Ɗum noon ko nii foti yahrude : jom kewkewe o foti waɗde ɗaɓɓaande nde huccina ɗum e mawɗo ñaawirde muughataa o, wondude e sakkitoore mum. So tawii ñaawoore nde waɗaama, nde neldee Santar Etaa-Siwil ngam haa kaayit oo waɗeede.
Hol no tummbutere kaayit Etaa-Siwil heɓretee?
So neɗɗo yiɗii heɓde tummbutere kaayit mum Etaa-Siwil, foti ko yahde Santar Etaa-Siwil ɗo kewkewe ɗe mbinndaa ɗo tawa ina jogitii duttorɗe kaayit mo yiilotoo o.
Kuule paweteeɗe e neɗɗo so tawii humpitaani kewkewe Etaa-Siwil haa lajal lebbi tati ɗi diwtii.
Kuuge maa ƴettee feewde e kumpitgol kewkewe Etaa-Siwil baɗaaɗe caggal lebbi tati. Ɗum fawii ko e sariya lelnuɗo Etaa-Siwil mo tonngoode 96 019 baɗaaɗo ñande 19/06/96 kam e kuulal mum 42. Oon sariya wiyi ko : ‘kala mo farlii e mum humpitde kewkewe etaa-Siwil tawi waɗaani ɗum maa fawe alamaan 2000 mbuuɗu, tawa yoɓetee ko Teresoor ko adii nde peeje cifaaɗe e kuulal 80 ƴettetee. Ɗum firti ko ɗaɓɓaande joofaande e kuulal 80, waawi jaɓeede tan ko nde alamaan oo yoɓaa.
Kuuge paweteeɗe e humpitooɓe kewkewe ɗe ngoodaani walla seettotooɓe fenaande.
Kuulal 41 jowitiingal e sariya lelnuɗo Etaa-Siwil hollirii wonde yimɓe humpitooɓe ko woodaani walla seettotooɓe fenaande ngam feewnude Etaa-Siwil, maa sariya rewne e mum en. Oon sariya ina waawi wonde kasoo lebbi tati haa lebbi jeegom wondude e alamaan tuggi ujunaaje noogaas (20 000) haa ujunnaaje teemedere (100 000) walla noon gootal tan e ɗee kuuge. Joomum kadi ina waawi haɗeede won e haŋŋeeji e nder renndo (ko wayi no haɗeede wootde).
Juɓɓule laamu taƴɗe sañ ko yowitii e kaayitaaji Etaa-Siwil.
Ko wiyetee Osifee Etaa-Siwil : ɗum woni meeruuji e Perefeeji. Ko ɓeen ngoni halfinaaɓe geɗe Etaa-Siwil kam e juɓɓingol mum e keɓgol ɗaɓɓaaɗe mum e dokkitgol kaayitaaji Etaa-Siwil.
Etaa-siwil yowitii ko e Kuuɓal Dowla kalfinaangal Etaa-siwil, ɗum woni :
– juɓɓingol tippudi ndi
– jiilgol binnditagol yimɗe e leydi ndi
– jiilgol yimɓe liggotooɓe e nokku he
– juurnitagol golle ɗe e fannu Administarasiyoŋ e to bannge karallaagal
– denndingol golle santaruuji Etaa-siɓil
– kirjingol yimɓe.
Haakemaaji e meeruuji wonɓe ofiseeji Etaa-siɓil njowitii ko e ministeer interiyeer, posto e telekom. Oon ministeer woni jokkorgal hakkunde kuuɓal dowla toppitiingal Etaa-siɓil e santaruuji mum rewrude e waaliiji, haakemaaji e mawɓe ranndismaaji.
Ministeer toppitiiɗo ko yowitii e ñaawirɗe ina jogii heen golle kimmuɗe :
– ko kanko ñaawata baɗgol kaayitaaji Etaa-siɓil
– ko kanko dagnata karneeji Etaa-siwil
– ko kanko yuurnittoo dewgal laawol kaayitaaji Etaa-siɓil
– ko kanko saatotoo ko boni e kaayitaaji Etaa-siɓil; kadi ko kanko feewnitta karneeji Etaa-siɓil so goodnooɗi ɗi majjii.
E ministeer toppitiiɗo Cellal e fiyakuuji renndo : ko kañum rokkitta seedanteeje keɓtagol rewɓe walla maaygol neɗɗo. Ko e ɗeen seedanteeje tuugnetee ngam feewnude kaayitaaji Etaa-siɓil.
Ministeer toppitiiɗo fiyakuuji faggudu e ƴellitaare : ko kañum woni jokkorgal hakkunde Kuuɓal Dowla kalfinaangal Etaa-siɓil e santaruuji gonɗi caggal leydi.
Ministeer toppitiido fiyakuuji faggudu e ƴellitaare : ko kañum halfinaa kuutoragal limoore yimɓe ngam haajuuji jowitiiɗi e ƴellitaare to bannge faggudu e renndo.
Ministeer kalfinaaɗo ndeenka leydi : ko kañum feewnanta militeermiji e ɓesnguuji mum en kaayitaaji Etaa-siɓil e tuuma nde ngoni e golle caggal keeri leydi ndi.
Ittaa ko e ganndindirgel ngel Kuuɓal Dowla kalfinaangal Etaa siwil wallifii e hitaande 2005
Fulo : Maamuudu Haaruuna Joop